

DÔVODOVÁ SPRÁVA

**1.** **KONTEXT NÁVRHU**

* Dôvody a ciele návrhu

Cieľom tohto návrhu je umožniť EÚ poskytnúť ďalšiu výnimočnú makrofinančnú pomoc Ukrajine vo výške 5 mld. EUR vo forme úverov a zároveň zabezpečiť v rozpočte EÚ prostriedky na absorbovanie rizika strát z týchto dodatočných úverov, ako aj z úveru makrofinančnej pomoci vo výške 1 mld. EUR, ktorý bol schválený 12. júla 2022. Ďalším cieľom tohto návrhu je rozšíriť rovnakú rozpočtovú ochranu na vyplácanie už podpísaných úverov v rámci mandátu na poskytovanie vonkajších úverov (ELM) ukrajinským orgánom a ukrajinským štátom vlastneným subjektom po 15. júli 2022.

* Všeobecný kontext

Podpora EÚ Ukrajine je zakotvená v silných dlhodobých vzťahoch. Ukrajina rozvíja od roku 2014 silné partnerstvo s EÚ, ktoré presahuje rámec jednoduchej dvojstrannej spolupráce a smeruje k postupnému politickému pridruženiu a hospodárskej integrácii. Dohoda o pridružení medzi EÚ a Ukrajinou, ktorá nadobudla platnosť 1. septembra 2017 a zahŕňa prehĺbenú a komplexnú zónu voľného obchodu (DCFTA), je hlavným nástrojom na zblíženie Ukrajiny a EÚ. Okrem podpory hlbších politických väzieb, silnejších hospodárskych väzieb a dodržiavania spoločných hodnôt dohoda poskytla pevný rámec na vykonávanie ambiciózneho programu reforiem zameraného na boj proti korupcii, nezávislý systém súdnictva, právny štát a lepšie podnikateľské prostredie. EÚ preukazuje nepretržitú podporu významným štrukturálnym reformám na Ukrajine, ktoré majú zásadný význam pre prilákanie investícií, zvýšenie produktivity a zvýšenie životnej úrovne v strednodobom a dlhodobejšom horizonte. Po podaní žiadosti o členstvo v EÚ a priznaní štatútu kandidátskej krajiny sa bude spolupráca s Ukrajinou ďalej prehlbovať, keďže krajina sa vydá na svoju európsku cestu[[1]](#footnote-2).

Dlhodobý hospodársky rozvoj Ukrajiny a jej zameranie na reformnú orientáciu čelia obrovskej výzve, odkedy Rusko 24. februára 2022 napadlo krajinu v bezprecedentnom akte neodôvodnenej a nevyprovokovanej agresie. Okrem ľudského utrpenia spôsobila prebiehajúca vojenská agresia Ruska voči Ukrajine obrovské škody na fyzickej infraštruktúre (cesty, mosty, továrne atď.) a na obytných a obecných budovách (bytové jednotky, školy, nemocnice atď.). Boje takisto spôsobili masívny exodus obyvateľov, pri ktorom bolo viac ako 8 miliónov ľudí vnútorne vysídlených a viac ako 6 miliónov utieklo. Odhady celkového vplyvu na hospodárstvo, pokiaľ ide o stratu produkcie v roku 2022 a ušlú budúcu výrobu v dôsledku zničenia kapitálu a migrácie pracovnej sily, sa pohybujú v stovkách miliárd. Očakáva sa, že len v roku 2022 klesne ukrajinské HDP o 30 % až 50 %, čo by okrem zničenia fyzického kapitálu znamenalo ďalšiu stratu vo výške viac ako 100 mld. EUR.

Okrem toho, že ruská vojenská agresia voči Ukrajine spôsobila rozsiahle hospodárske škody, ukrajinský štát v dôsledku nej prišiel o prístup na medzinárodné kapitálové trhy. Výslednú likvidnú medzeru v rámci platobnej bilancie odhadli orgány a Medzinárodný menový fond (MMF) v júni 2022 približne na 39 mld. USD za celý rok 2022. Pôvodne MMF usudzoval, že Ukrajina by mohla financovať 9 mld. USD tejto medzery prostredníctvom bezpečného čerpania svojich oficiálnych medzinárodných rezerv, ktoré by neohrozilo jej makrofinančnú stabilitu[[2]](#footnote-3).

Bilaterálne a multilaterálne záväzky finančnej podpory prisľúbenej Ukrajine na zasadnutí ministrov financií a guvernérov centrálnych bánk skupiny G7, ktoré sa uskutočnilo 18. až 20. mája v Petersbergu, dosiahli úroveň takmer 20 mld. USD. Hoci sú tieto záväzky mimoriadne dôležité na podporu fungovania ukrajinského štátu, napriek ich rýchlemu vyplateniu v plnej výške by nepokrytá zostávajúca medzera vo finančných potrebách odhadovaných MMF predstavovala približne 10 mld. USD. Uvoľnenie veľkej časti zostávajúcich prostriedkov v rámci výnimočnej makrofinančnej pomoci by predstavovalo ďalšiu významnú úľavu a prispelo by k doplneniu časti týchto chýbajúcich finančných prostriedkov.

V dôsledku veľkého rozdielu medzi záväzkami a vyplatenými prostriedkami (okrem iných problémov) sa medzinárodné rezervy krajiny za prvých sedem mesiacov roka 2022 znížili o ekvivalent 8,5 mld. USD a na konci júla boli približne na úrovni 22,3 mld. USD (čo zahŕňalo približne 3,5 mesiaca budúceho dovozu), čiže vankúš na čerpanie rezerv na zvyšok roka je veľmi obmedzený (keďže 20 mld. USD sa často považuje za kritickú úroveň rezerv potrebnú na zabezpečenie makroekonomickej stability krajiny). V tejto čoraz náročnejšej situácii ukrajinská centrálna banka (NBU) 21. júla devalvovala hrivnu o 25 % voči americkému doláru, pričom zachovala režim pevného výmenného kurzu. Tento krok sprevádzali dodatočné opatrenia na minimalizovanie dopytu po cudzej mene[[3]](#footnote-4).

Ukrajina takisto 21. júla vydala formálnu žiadosť o súhlas s pozastavením dlhovej služby v prípade obchodných dlhov aspoň do konca roka 2023. Kľúčoví bilaterálni oficiálni veritelia, predovšetkým Skupina veriteľov Ukrajiny[[4]](#footnote-5), túto iniciatívu na pozastavenie dlhovej služby privítali a podporili úmyslom urobiť to isté. Je to významný krok pre schopnosť Ukrajiny riadiť svoju likviditu, ktorý by jej mal zabezpečiť aj ďalšiu rozpočtovú úľavu.

Na strane EÚ poskytli mnohé členské štáty granty a prisľúbili ďalšie úvery a záruky, a to buď bilaterálne, alebo prostredníctvom medzinárodných finančných inštitúcií. Bilaterálne úvery poskytnuté do dnešného dňa členskými štátmi EÚ sú svojou podstatou zvýhodnené a obsahujú značnú grantovú časť pri uplatnení zavedenej metodiky OECD na výpočet grantovej časti oficiálnej rozvojovej pomoci.

Samotná EÚ poskytla v priebehu roka 2022 Ukrajine 2,2 mld. EUR vo forme úverov makrofinančnej pomoci. Núdzová makrofinančná pomoc vo výške 1,2 mld. EUR bola vyplatená v marci a máji a ďalšia výnimočná makrofinančná pomoc vo výške 1 mld. EUR bola vyplatená 1. a 2. augusta[[5]](#footnote-6). Druhá uvedená suma tvorí súčasť podpory vo forme výnimočnej makrofinančnej pomoci vo výške 9 mld. EUR, ktorú oznámila Komisia v oznámení z 18. mája o podpore a obnove Ukrajiny a schválila Európska rada na zasadnutí z 23. – 24. júna 2022. Vzhľadom na veľkú celkovú likvidnú medzeru EÚ oznámila, že je odhodlaná prispieť veľkou sumou na financovanie zostávajúcich finančných potrieb Ukrajiny na celý rok 2022. Naliehavú potrebu uvoľniť značné finančné prostriedky do konca roka ešte podčiarkuje obmedzený prísun medzinárodnej finančnej podpory prisľúbenej na štvrtý štvrťrok[[6]](#footnote-7).

Na základe výzvy zo zasadnutia Európskej rady z 23. – 24. júna 2022 a vzhľadom na naliehavosť krátkodobých finančných potrieb Ukrajiny predložila Európska komisia prvý návrh výnimočnej makrofinančnej pomoci vo výške 1 mld. EUR, ktorá bola v plnej výške vyplatená v dvoch tranžiach 1. a 2. augusta 2022. S cieľom dosiahnuť pokrok pri plnení uvedeného balíka výnimočnej podpory Európska komisia predkladá tento návrh na poskytnutie ďalšej výnimočnej makrofinančnej pomoci Ukrajine vo výške 5 mld. EUR vo forme úverov. Zostávajúce 3 mld. EUR oznámenej výnimočnej makrofinančnej pomoci vo výške 9 mld. EUR budú poskytnuté čo najskôr.

Okrem poskytnutia priamej podpory Európska komisia v júli 2022 odsúhlasila zmenu účelu nevyplatených úverov vo výške 1,59 mld. EUR poskytnutých v rámci mandátu na poskytovanie vonkajších úverov (ELM), z ktorých 1,05 mld. EUR vyplatí EIB počas tretieho štvrťroka 2022 ako podporu ukrajinským orgánom a úvery EIB vo výške 536 mil. EUR sa majú vyplatiť neskôr na účely obnovy vybratých projektov. Touto sumou sa dopĺňa 668 mil. EUR, ktorých zmenu účelu už Komisia a EIB v marci 2022 schválili, a ktoré boli vyplatené do jedného mesiaca od začiatku ruskej vojenskej agresie.

Úvery makrofinančnej pomoci a úvery so zmeneným účelom v rámci ELM dopĺňajú mnohé iné druhy podpory zo strany EÚ, najmä humanitárnu pomoc, rozvojovú a obrannú pomoc, pozastavenie všetkých dovozných ciel na ukrajinský vývoz na jeden rok a iné iniciatívy v oblasti solidarity, napr. na riešenie problémov v doprave s cieľom zaistiť vývoz, najmä obilnín[[7]](#footnote-8).

Okrem toho je tento rozsiahly program podpory EÚ súčasťou mimoriadneho medzinárodného úsilia bilaterálnych darcov a medzinárodných finančných inštitúcií o podporu Ukrajiny v tejto kritickej situácii a na ceste k dlhodobejšej rekonštrukcii.

A napokon sa vzhľadom na zvýšené riziko finančných expozícií voči Ukrajine v tomto návrhu objasňujú rozpočtové prostriedky potrebné na podporu poskytnutia dodatočných úverov výnimočnej makrofinančnej pomoci vo výške 5 mld. EUR a vyplatenie úverov so zmeneným účelom v rámci ELM.

* Hlavné prvky tohto návrhu

**1. Výnimočná povaha tejto operácie makrofinančnej pomoci**

Vzhľadom na bezprecedentné okolnosti ruskej vojenskej agresie voči Ukrajine sa táto výnimočná makrofinančná pomoc odlišuje od bežnej operácie makrofinančnej pomoci, pretože vo viacerých ohľadoch ponúka väčšiu flexibilitu. Výhodnosť pomoci je posilnená dlhšou priemernou splatnosťou úverov až 25 rokov a možnosťou uhrádzať úrokové sadzby a platby správnych poplatkov z rozpočtu EÚ. Okrem toho v súčasnej situácii a na rozdiel od bežných operácií makrofinančnej pomoci nie je navrhovaná výnimočná makrofinančná pomoc vo výške 5 mld. EUR formálne naviazaná na program vyplácania prostriedkov MMF.

Podrobnosti vyplatenia úverových splátok sa uvádzajú v memorande o porozumení (MoP), ktoré bude uzavreté s ukrajinskými orgánmi. Okrem vybraných politických podmienok, na ktoré bude naviazané vyplácanie v rámci tejto druhej časti výnimočnej makrofinančnej pomoci Ukrajine, sa bude v tomto MoP vyžadovať aj používanie systémov podávania správ, ktoré boli stanovené v súvislosti s prvou časťou výnimočnej makrofinančnej pomoci. Vybrané politické podmienky, na ktoré je naviazané vyplácanie pomoci, sa budú týkať najkritickejších problémov a budú primerané tomu, čo možno dosiahnuť v súčasnej situácii vzhľadom na prebiehajúcu ruskú vojenskú agresiu voči Ukrajine. Prostredníctvom systému podávania správ by sa v budúcom MoP kládol dôraz na zvýšenú transparentnosť a zodpovednosť pri využívaní rozpočtových prostriedkov (vrátane finančných prostriedkov prijatých v rámci tejto pomoci). Mohlo by obsahovať aj posúdenia potrieb, ktoré je potrebné riešiť, a to najmä pokiaľ ide o kritickú infraštruktúru, akou sú cesty, železnice, nemocnice, školy a bývanie. V prípade potreby by sa podľa potreby mohli zvážiť aj politické opatrenia na zlepšenie odolnosti a stability krajiny v oblasti správy vecí verejných a právneho štátu, ako aj v odvetví energetiky z núdzovej makrofinančnej pomoci vo výške 1,2 miliardy EUR vyplatenej v marci a máji 2022, ktoré neboli dokončené z dôvodov vyššej moci[[8]](#footnote-9).

**2. Rozpočtové faktory a faktory riadenia rizík**

V tomto balíku úverov výnimočnej makrofinančnej pomoci sa musí prihliadať na veľkosť a zvýšený rizikový profil expozícií EÚ voči Ukrajine, ako aj na osobitné prekážky, ktorým čelí rozpočet EÚ v súčasnej situácii. Predpokladá sa však, že úvery sa budú poskytovať za veľmi výhodných podmienok (s priemernou splatnosťou až 25 rokov), pričom sa ukrajinskému štátu ponúkne aj krátkodobá úľava v podobe oslobodenia od platieb úrokov, a to aspoň na obdobie súčasného viacročného finančného rámca (VFR). Pri zohľadnení týchto jednotlivých faktorov sa tento návrh vyznačuje týmito prvkami:

* 1. Vyššia kapacita absorpcie strát zodpovedá vyššiemu úverovému riziku

Podobne ako v nedávnom rozhodnutí Európskeho parlamentu a Rady o prijatí výnimočnej makrofinančnej pomoci vo výške 1 mld. EUR v podobe úverov[[9]](#footnote-10) aj v navrhovanom balíku úverov Ukrajine sa za súčasných okolností uvádzajú zvýšené riziká potenciálneho nesplácania v porovnaní so štandardnými úvermi makrofinančnej pomoci. Miera tvorby rezerv vo výške 9 %, ktorá sa vo všeobecnosti uplatňuje na krajiny s krízou platobnej bilancie, nie je po ruskej vojenskej agresii primeraná. Vzhľadom na výzvy, ktorým čelí Ukrajina, a pravdepodobnosť vzniku strát sa v tomto návrhu predpokladá rozpočtové krytie na poistenie rozpočtu EÚ pred nepredvídanými udalosťami v budúcnosti na úrovni 70 %. Táto vysoká miera tvorby rezerv sa v súčasnosti považuje v súlade so zásadami správneho finančného riadenia za potrebnú vzhľadom na riziko, ktoré predstavuje táto dodatočná výnimočná makrofinančná pomoc Ukrajine.

Vzhľadom na to predstavuje 70 % krytie obozretnú a konzervatívnu politiku zmierňovania rizík, ktorá je potrebná na uistenie investorov, že sumy investované do dlhopisov EÚ, ktorými sa financujú úvery výnimočnej makrofinančnej pomoci Ukrajine, budú splatené v plnej výške a načas.

* 1. Potreba zaviesť požadované rozpočtové krytie prostredníctvom záruk členských štátov

Na zaručenie operácií makrofinančnej pomoci v celkovej výške približne 11 mld. EUR bola navrhnutá záruka pre vonkajšiu činnosť v rámci Nástroja susedstva a rozvojovej a medzinárodnej spolupráce – Globálna Európa s rezervou na úrovni 9 % za predpokladu, že úvery makrofinančnej pomoci obsahujú riziko zlyhania štátu. Na tomto základe bola 1 mld. EUR rezerv vyčlenená vo finančnom pláne operácií makrofinančnej pomoci pre tretie krajiny z finančných prostriedkov uvedených v článku 31 ods. 5 treťom pododseku nariadenia (EÚ) 2021/947.

Časť týchto rezerv už bola vyčlenená na úvery makrofinančnej pomoci Ukrajine, a to vrátane úverov núdzovej makrofinančnej pomoci vo výške 1,2 mld. EUR s 9 % úrovňou rezerv (108 mil. EUR v rezervách) a nedávneho úveru výnimočnej makrofinančnej pomoci vo výške 1 mld. EUR so 70 % úrovňou rezerv (700 mil. EUR v rezervách). V dôsledku toho zostávajúce rozpočtové prostriedky EÚ nepostačujú na zabezpečenie rozpočtového krytia potrebného na tvorbu rezerv pre dodatočné úvery vo výške 5 mld. EUR pri 70 % ich pomyselnej hodnoty.

Navrhované nové úvery makrofinančnej pomoci možno teda poskytnúť finančne vhodným spôsobom len vtedy, ak budú členské štáty ochotné poskytnúť potrebné dodatočné rozpočtové krytie. Navrhuje sa, aby malo toto krytie formu záruk na sumy prisľúbené jednotlivými členskými štátmi, ktoré boli vypočítané na pomernom základe podľa HND. Prostredníctvom týchto záruk môže EÚ uplatniť výzvy na plnenie zo súm potrebných na splnenie jej záväzkov týkajúcich sa splácania držiteľom dlhopisov v prípade nedostatku prostriedkov v spoločnom rezervnom fonde (SRF) a v rozsahu potrebnom na pokrytie takéhoto nedostatku spôsobeného potenciálnym zlyhaním Ukrajiny. Členské štáty nebudú musieť vopred poskytnúť hotovostné finančné prostriedky na rezervy a výzva na plnenie zo záruky sa vydá len v prípade, že bude mať zlyhanie Ukrajiny za následok vyčerpanie vyhradených rezerv, ktoré sú dostupné v SRF. Záruky sú vhodnou reakciou aj vzhľadom na podmienenú a neistú povahu potenciálnych strát. Ako už bolo uvedené, úvery budú štruktúrované tak, aby sa maximalizovala šanca na dostatočnú obnovu Ukrajiny, vďaka čomu bude môcť v plnej výške splatiť svoje záväzky.

Poskytnutie záruk členských štátov je postup, ktorý sa využil v súvislosti s nariadením o nástroji dočasnej podpory na zmiernenie rizík nezamestnanosti v núdzovej situácii (SURE)[[10]](#footnote-11) ako základ na zabezpečenie dostatočnej rozpočtovej kapacity EÚ na absorbovanie očakávaných strát z úverov členským štátom. Na rozdiel od nástroja SURE, ktorý bol podmienený nadobudnutím platnosti všetkých záruk, sa však úvery výnimočnej makrofinančnej pomoci Ukrajine môžu vzhľadom na naliehavé finančné potreby Ukrajiny sprístupniť ešte pred nadobudnutím platnosti jednotlivých vnútroštátnych dohôd o záruke medzi Komisiou a členskými štátmi, ak členské štáty vyjadria pevný záväzok uzavrieť tieto dohody čo najskôr.

* 1. Maximalizovanie synergií medzi rezervami EÚ a zárukami členských štátov

V záujme optimálneho riadenia situácií, keď sa pristúpi k plneniu z rozpočtových rezerv EÚ a uplatneniu výziev na plnenie zo záruky členských štátov s cieľom zabezpečiť vyplatenie držiteľov dlhopisov EÚ, sa navrhuje riadiť nedávny úver výnimočnej makrofinančnej pomoci vo výške 1 mld. EUR, vyplatený 1. a 2. augusta 2022, ako aj dodatočné úvery vo výške 5 mld. EUR v rámci tejto iniciatívy ako integrovaný súbor expozícií vo výške 6 mld. EUR. Pri tomto prístupe bude rozpočet EÚ poskytovať zabezpečenie pri prvej strate na úrovni 9 % celého balíka úverov vo výške 6 mld. EUR. To bude posilnené zárukami členských štátov na ďalších 61 % hodnoty úverov.

Takýto spôsob spoločného riadenia dvoch súborov úverov výnimočnej makrofinančnej pomoci má tieto dôsledky:

* Plánované rezervy z rozpočtu EÚ, ktoré sa majú použiť výlučne na potenciálne nároky vo výške 6 mld. EUR vyplývajúce z nových expozícií týkajúcich sa Ukrajiny, dosiahnu výšku 540 mil. EUR. Táto veľká suma (ktorá sa ešte zvýši o rezervy na úvery v rámci ELM so zmeneným účelom – pozri ďalej) bude zabezpečovať významnú rezervu na riadenie potrieb splácania v prípade, že Ukrajina nebude dočasne alebo inak schopná plniť svoje platobné povinnosti voči EÚ. Rezerva tejto veľkosti môže poslúžiť ako účinná prvá vrstva ochrany v prípade, že sa Ukrajina omešká s platbami EÚ, a môže oddialiť potrebu vydania výzvy na plnenie zo záruky členských štátov. Tieto rezervy vo výške 540 mil. EUR možno držať vo vyhradenej zložke SRF. Umožní sa tým uvoľnenie 160 mil. EUR v rezervách zo sumy 700 mil. EUR, ktorá už bola vyčlenená na úver vo výške 1 mld. EUR v rámci prvej časti balíka výnimočnej makrofinančnej pomoci.
* S cieľom dosiahnuť požadovanú 70 % úroveň rozpočtového krytia by mali členské štáty poskytnúť rozpočtové záruky na zostávajúcich 61 % z celkového balíka 6 mld. EUR úverov výnimočnej makrofinančnej pomoci. Objemy zaručené členskými štátmi by spoločne dosiahli úroveň 3,66 mld. EUR. Výzva na plnenie z týchto záruk by sa uplatnila len vtedy, ak by malo dôjsť k vyčerpaniu súm držaných ako rezervy v osobitnej zložke SRF vyhradenej na makrofinančnú pomoc Ukrajine. Členské štáty sa zaväzujú bezpodmienečne a okamžite poskytnúť prostriedky na žiadosť Komisie vyplývajúcej z potenciálnej neschopnosti Ukrajiny plniť si platobné povinnosti. Keďže členské štáty neposkytnú hotovosť vopred, rozpočtové záruky schválené členskými štátmi predstavujú podmienené záväzky. Záruky tvoria druhú vrstvu zabezpečenia investorov do dlhopisov EÚ, z ktorých sa financujú úvery výnimočnej makrofinančnej pomoci.

Tento prístup si vyžaduje niekoľko menších zmien znenia rozhodnutia (EÚ) 2022/1201[[11]](#footnote-12) o úveroch výnimočnej makrofinančnej pomoci vo výške 1 mld. EUR. V tomto návrhu sa tieto zmeny uvádzajú.

* 1. Krytie nákladov na úrokovú sadzbu z rozpočtu EÚ

Rozpočet EÚ môže znášať náklady na úrokovú sadzbu, ktoré vyplývajú z júlového úveru vo výške 1 mld. EUR v rámci súčasného VFR, ak o to Ukrajina požiada a budú k dispozícii rozpočtové prostriedky. Prevzatím nákladov na úrokovú sadzbu poskytne EÚ Ukrajine dodatočnú finančnú úľavu a zároveň obmedzí a oddiali riziko potenciálneho nesplácania istiny do momentu uplynutia platnosti úveru alebo potenciálneho zlyhania. Komisia by mohla zabezpečiť úver s dlhou splatnosťou (priemerná splatnosť by bola 25 rokov), aby Ukrajine poskytla čo najdlhšie obdobie na návrat k rastu, rekonštrukciu hospodárstva v súlade s jej európskou cestou a maximalizáciu šancí na úplné splatenie. Takýmto štruktúrovaním záväzkov sa môže Európska komisia pokúsiť aj o zmiernenie rizika uplatnenia výziev na plnenie z časti alebo celého objemu záruk členských štátov. V záujme rovnakého zaobchádzania s nákladmi na úrokovú sadzbu, ktoré vzniknú v súvislosti s dodatočnými úvermi výnimočnej makrofinančnej pomoci vo výške 5 mld. EUR, je potrebné mobilizovať dodatočné prostriedky.

* 1. Uplatnenie vyššej miery tvorby rezerv na úvery v rámci ELM so zmeneným účelom vyplatené v treťom štvrťroku 2022 a úvery v rámci ELM, ktoré sa majú vyplatiť neskôr

Keďže Ukrajina naliehavo potrebuje finančné prostriedky, Európska komisia v júli 2022 odsúhlasila zmenu účelu úverov EIB vo výške 1,59 mld. EUR v rámci ELM na úvery Ukrajine. Sumu 1,05 mld. EUR vyplatí EIB v treťom štvrťroku 2022. Ďalších 536 mil. EUR plánuje EIB vyplatiť v úveroch v období 2022 – 2023 na pomoc s financovaním pokračovania vybratých investičných projektov. Keďže ide o úvery poskytované ukrajinskému štátu (alebo ním zaručené), predstavujú rovnakú úroveň rizika ako úvery výnimočnej makrofinančnej pomoci. Podľa dohôd o záruke v rámci ELM má EIB právo na plnenie z rozpočtu EÚ do plnej výšky strát, ktoré jej vzniknú v súvislosti s týmito úvermi podliehajúcimi záruke v rámci ELM. Preto by sa malo objasniť, že na tieto expozície by sa mal vzťahovať rovnaký prístup predbežnej opatrnosti a že by sa mali vložiť relevantné dodatočné rezervy do spoločnej zložky SRF vyhradenej pre Ukrajinu. V tomto návrhu sa preto predpokladá rozšírenie 70 % miery tvorby rezerv aj na túto sumu 1,59 mld. EUR dodatočnej expozície vyplývajúcej z úverov so zmeneným účelom. Na každé ďalšie potenciálne vyplatenie úverov v rámci ELM so zmeneným účelom Ukrajine by sa vzťahovala tá istá miera tvorby rezerv (pravidelne skúmaná) a podmienka nájdenia rozpočtových prostriedkov na tvorbu takýchto rezerv.

Tvorba rezerv na úrovni 70 % na úvery vo výške 1,59 mld. EUR v rámci ELM sa zabezpečí z rozpočtu EÚ, bude sa riadiť pravidlami tvorby rezerv podľa nariadenia o rozpočtových pravidlách, a nie pravidlami Garančného fondu pre vonkajšie opatrenia, a rezervy sa budú držať v samostatnej zložke SRF.

Navrhuje sa, aby bolo akékoľvek ďalšie vyplácanie úverov v rámci ELM Ukrajine, za predpokladu nezmeneného posúdenia súvisiacich rizík, podmienené nájdením rozpočtového zdroja na tvorbu rezerv na expozície vo výške 70 % ich pomyselnej hodnoty, pričom sa zohľadnia priority nástroja NDICI – Globálna Európa.

* 1. Preskúmanie potrieb týkajúcich sa tvorby rezerv na makrofinančnú pomoc a úvery v rámci ELM

Vysoká úroveň tvorby rezerv v tomto návrhu je opodstatnená skutočnosťou, že Ukrajina v súčasnosti čelí vojenským, hospodárskym a sociálnym dôsledkom veľkého ozbrojeného konfliktu. Ak sa vojenská a hospodárska situácia na Ukrajine stabilizuje alebo zlepší, takáto úroveň tvorby rezerv už nemusí byť potrebná. V tomto návrhu sa preto predpokladá pravidelné (šesťmesačné) preskúmanie tejto miery tvorby rezerv, ktoré sa začne v polovici roka 2023, prípadne skôr. Toto preskúmanie sa bude týkať aj tvorby rezerv na úver vo výške 1 mld. EUR, ktorý bol poskytnutý na základe rozhodnutia (EÚ) 2022/1201[[12]](#footnote-13), a mimoriadnej tvorby rezervy na úrovni 70 % určenej na úvery v rámci ELM so zmeneným účelom vo výške 1,59 mld. EUR (pozri ďalej). Okrem tohto pravidelného preskúmania môže Komisia znovu posúdiť mieru tvorby rezerv *ad hoc*, a to najmä vtedy, ak je to opodstatnené mimoriadne závažnou udalosťou.

**3. Vykonávanie úverov makrofinančnej pomoci**

Po prijatí tohto návrhu a dokončení všetkých formalít Komisia čo najskôr zabezpečí vyplatenie splátok úverov výnimočnej makrofinančnej pomoci. Konkrétne je potrebný i) jednoznačný a jednomyseľný záväzok všetkých členských štátov uzavrieť dohody o záruke najrýchlejšie, ako to ich vnútroštátne postupy dovoľujú, a ii) podpis MoP a nadobudnutie platnosti dohody o úvere.

V tomto návrhu sa predpokladá, že Európska komisia pristúpi k zabezpečeniu úverov ihneď po nadobudnutí účinnosti tohto rozhodnutia na základe jasného a jednoznačného záväzku všetkých členských štátov, že príslušné záruky budú poskytnuté najrýchlejšie, ako to ich vnútroštátne postupy dovoľujú. Z minulých skúseností vyplýva, že hoci mnohé členské štáty dokážu poskytnúť záruky v priebehu dvoch až troch mesiacov, získať celý súbor záruk môže trvať štyri až päť mesiacov. To by bolo v rozpore s cieľom poskytnúť Ukrajine naliehavú podporu. Komisia preto – výnimočne vzhľadom na mimoriadnu povahu situácie – plánuje zabezpečovanie úverov súbežne so získavaním záruk. V tomto konkrétnom prípade zmierňuje riziko pre rozpočet EÚ to, že počas dlhšieho obdobia nie je splatná žiadna platba (úroková platba). V prechodom období (štyroch až piatich mesiacov) do získania všetkých záruk totiž nie sú splatné žiadne platby. Ak by v tomto prechodnom období teoreticky došlo k prípadom nesplácania, na riešenie akýchkoľvek dočasných nedostatkov možno mobilizovať rezervy vyčlenené v SRF (a v prípade potreby pristúpiť k dočasnému čerpaniu z iných zložiek SRF). Dostupnosť rezerv SRF znamená, že sú k dispozícii hotovostné zdroje na zabezpečenie všetkých platieb dlžných investorom do dlhopisov EÚ, a to aj v prípade, že ešte nie sú v plnej miere prijaté záruky.

Európska komisia preto navrhuje, aby sa nové úvery makrofinančnej pomoci poskytli v malom počte splátok čo najrýchlejšie po nadobudnutí účinnosti tohto rozhodnutia a vyhotovení súvisiacej dohody o úvere. Je mimoriadne dôležité, aby všetky členské štáty čo najrýchlejšie poskytli potrebné rozpočtové záruky a aby sa spoločne zaviazali k rýchlemu dokončeniu tohto procesu.

V záujme poskytnutia výnimočnej makrofinančnej pomoci v plnej výške 9 mld. EUR, ako bolo oznámené v oznámení z 18. mája 2022 o podpore a obnove Ukrajiny, Európska komisia spolupracuje s členskými štátmi EÚ na príprave primeraného a spravodlivého mechanizmu vyplatenia zostávajúcej sumy 3 mld. EUR. Po dokončení jeho koncepcie Komisia rýchlo prikročí k návrhu týkajúcemu sa zostávajúcej sumy podpory.

2. PRÁVNY ZÁKLAD, SUBSIDIARITA A PROPORCIONALITA

• Právny základ

Článok 212 Zmluvy o fungovaní Európskej únie je vhodným právnym základom na poskytovanie finančnej pomoci Únie tretím krajinám. Nevyprovokovaná a neodôvodnená vojenská agresia Ruska si vyžaduje poskytnutie dodatočnej finančnej pomoci Ukrajine. S cieľom posilniť rozpočtovú udržateľnosť týchto opatrení je takisto potrebné stanoviť mechanizmus záruk členských štátov, ktorý bude základom finančnej pomoci. Za súčasných okolností uvedené záruky predstavujú nevyhnutný sprievodný prvok finančnej pomoci.

• Subsidiarita (v prípade inej ako výlučnej právomoci)

Zásada subsidiarity je dodržaná, keďže ciele obnovy makrofinančnej stability v krátkodobom horizonte na Ukrajine nemožno uspokojivo dosiahnuť na úrovni samotných členských štátov, ale možno ich lepšie dosiahnuť na úrovni EÚ. Hlavnými dôvodmi sú rozpočtové obmedzenia existujúce na vnútroštátnej úrovni a potreba silnej koordinácie darcov s cieľom maximalizovať rozsah a účinnosť pomoci a zároveň obmedziť záťaž pre administratívne kapacity ukrajinských orgánov, ktoré sú za súčasných okolností veľmi vyťažené.

• Proporcionalita

Tento návrh je v súlade so zásadou proporcionality, pretože je obmedzený na minimum požadované v záujme dosiahnutia cieľov udržania makrofinančnej stability v krátkodobom horizonte a neprekračuje rámec toho, čo je nevyhnutné na tento účel.

Ako Komisia určila na základe odhadov orgánov a ako potvrdil MMF[[13]](#footnote-14), výška navrhovanej výnimočnej makrofinančnej pomoci spolu s už vyplatenou núdzovou makrofinančnou pomocou zodpovedá najviac polovici odhadovanej zostatkovej medzery vo financovaní na rok 2022. Tento podiel je v súlade so štandardnými postupmi pre rozdelenie zaťaženia pri operáciách makrofinančnej pomoci (v prípade krajiny, s ktorou bola podpísaná dohoda o pridružení, by horná hranica bola 60 % podľa záverov Rady pre hospodárske a finančné záležitosti z 8. októbra 2002), pričom je zohľadnená pomoc prisľúbená Ukrajine od iných bilaterálnych a multilaterálnych darcov.

Záruky členských štátov, na ktorých plnenie sa uplatní výzva len za výnimočných okolností, sa zdajú najúčinnejším riešením z finančného hľadiska. Toto riešenie eliminuje potrebu nájsť dodatočné zdroje v rámci súčasných stropov VFR, v ktorom sú všetky sumy v súčasnosti plne využité. Zároveň členské štáty vďaka tomu nebudú musieť poskytnúť dodatočné finančné prostriedky *ex ante*, ale namiesto toho sa výzvy na plnenie zo súm uplatnia *ex post* až v prípade, že by došlo k potenciálnym stratám.

Od členských štátov sa bude vyžadovať, aby sprístupnili zdroje v rámci tohto nástroja len za obmedzeného súboru okolností stanovených v rozhodnutí. Konkrétne nebudú musieť uskutočňovať hotovostné prevody EÚ ihneď, ale až po splnení podmienok na uplatnenie výziev na plnenie. Keďže vyplácanie možno v prvom rade uspokojiť z rezerv SRF, je pravdepodobné, že výzvy na plnenie zo záruk, ak sa vôbec uplatnia, budú dosť zriedkavé a predvídateľné.

• Výber nástroja

Projektové financovanie ani technická pomoc by neboli vhodné ani dostatočné na riešenie širších makrofinančných cieľov tejto výnimočnej makrofinančnej pomoci. Hlavnou pridanou hodnotou výnimočnej makrofinančnej pomoci v porovnaní s inými nástrojmi EÚ je rýchle zmiernenie vonkajšieho finančného obmedzenia v potrebnom rozsahu. Prispieva sa tým k zabezpečeniu stabilného makrofinančného rámca, a to aj prostredníctvom podpory trvalej a udržateľnejšej platobnej bilancie a rozpočtovej situácie, s uplatnením vhodného rámca pre požiadavky na podávanie správ a politické podmienky. Vďaka tomu, že makrofinančná pomoc pomôže zaistiť vhodný celkový politický rámec, môže zvýšiť aj účinnosť opatrení financovaných na Ukrajine v rámci iných, užšie zameraných finančných nástrojov EÚ. Vplyv na udržateľnosť dlhovej služby krajiny je zmiernený zriadením operácie za veľmi výhodných podmienok a s dlhšou splatnosťou a dotáciou na pokrytie úrokových nákladov. Rýchle poskytnutie veľmi potrebnej a veľmi významnej sumy finančnej podpory prostredníctvom veľmi výhodnej štruktúry makrofinančnej pomoci vo forme úverov sa zdá opodstatnené, najmä vzhľadom na obmedzenia, ktorým čelí medzinárodné spoločenstvo vrátane EÚ, pokiaľ ide o poskytovanie značného grantového financovania.

3. VÝSLEDKY HODNOTENÍ *EX POST*, KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU

• Hodnotenia *ex post*/kontroly vhodnosti existujúcich právnych predpisov

Z minulých hodnotení *ex post* týkajúcich sa predchádzajúcich operácií makrofinančnej pomoci Ukrajine vyplýva, že vo všeobecnosti boli z hľadiska svojich cieľov, finančného krytia a politických podmienok veľmi relevantné.

Zásadne podporili Ukrajinu pri riešení jej problémov s platobnou bilanciou a vykonávaní kľúčových štrukturálnych reforiem s cieľom stabilizovať hospodárstvo a posilniť udržateľnosť jej zahraničnej pozície. Umožnili fiškálne úspory a finančné výhody a pôsobili ako katalyzátor ďalšej finančnej podpory a dôvery investorov. Balík podmienok spojených s makrofinančnou pomocou dopĺňal súvisiaci program MMF a na politickej úrovni sa ním vytvoril posilňujúci účinok, ktorý prispel k mobilizácii ukrajinských orgánov v súvislosti so zásadnými reformami, najmä v oblastiach, na ktoré sa nevzťahovali iné medzinárodné darcovské programy.

V poslednom čase sa neuskutočnili žiadne preskúmania mier tvorby rezerv uplatňovaných na portfóliá makrofinančnej pomoci a úverového nástroja Euratomu ani tvorby rezerv na rozpočtovú záruku v rámci mandátu na poskytovanie vonkajších úverov. Miera tvorby rezerv na makrofinančnú pomoc v rámci záruky pre vonkajšiu činnosť sa pri prijímaní nariadenia 2021/947 (nariadenie o NDICI – Globálna Európa) opätovne potvrdila na úrovni 9 %. V nariadení o NDICI – Globálna Európa sa takisto stanovuje maximálna výška tvorby rezerv na celú záruku pre vonkajšiu činnosť[[14]](#footnote-15). Preskúmanie tvorby rezerv na makrofinančnú pomoc je naplánované na rok 2024. Hoci je makrofinančná pomoc svojou podstatou krízový nástroj, riziká pôžičiek krajine, v ktorej prebieha vojna, ďaleko presahujú scenáre predpokladané v čase prijímania nariadenia o NDICI – Globálna Európa. Preto je potrebné prijať na základe dostupnej analýzy prispôsobené riešenia na zvládnutie súčasnej naliehavej situácie.

• Konzultácie so zainteresovanými stranami

Táto výnimočná makrofinančná pomoc sa poskytuje ako neoddeliteľná súčasť medzinárodnej podpory Ukrajine. Pri príprave tohto návrhu útvary Komisie konzultovali s MMF, so Svetovou bankou a s inými bilaterálnymi (vrátane členských štátov) a multilaterálnymi darcami s významnými makrofinančnými odbornými znalosťami, a to aj pokiaľ ide o ukrajinské hospodárstvo. Komisia bola takisto v pravidelnom kontakte s ukrajinskými orgánmi.

• Získavanie a využívanie expertízy

Útvary Komisie založili tento návrh na dôkladnej analýze finančných potrieb a širšej makrofinančnej situácie Ukrajiny, ktorá sa uskutočnila v spolupráci s MMF a príslušnými medzinárodnými inštitúciami. Patria sem aj pravidelné diskusie na medzinárodných fórach, napr. v G7, o najnovších prognózach finančných potrieb Ukrajiny.

Útvary Komisie sa zapojili aj do diskusií s partnermi z oddelení pre riziká v medzinárodných finančných inštitúciách, ktoré majú rozsiahle expozície na Ukrajine. Účelom týchto diskusií bolo pochopiť, ako tieto inštitúcie budú tvoriť rezervy a riadiť svoje expozície voči Ukrajine. Tieto diskusie odhalili, v akej miere inštitucionálny prístup každej inštitúcie závisí od toho, ako je jej súvaha vystavená vplyvu strát v súvislosti s ukrajinskými expozíciami. Niektoré inštitúcie využívajú úplné alebo čiastočné protizáruky voči svojej expozícii alebo iné formy ochranných opatrení (rezervy, ktoré má Ukrajina v MMF). Keďže EÚ financovala úvery makrofinančnej pomoci prostredníctvom nadväzných úverov, nachádza sa v jedinečnej situácii, keď musí zabezpečiť stabilný a predvídateľný tok platieb svojim investorom do dlhopisov podľa pevne stanoveného a pravidelného harmonogramu v prípade omeškaných platobných tokov od príjemcov úverov. Na to, aby Únia mohla za súčasných okolností rýchlo poskytnúť ďalšiu makrofinančnú pomoc mimoriadne veľkého rozsahu jedinému príjemcovi pri zachovaní svojho modelu financovania, musí posilniť spoločný rezervný fond dodatočnými zárukami členských štátov, ktoré by pôsobili ako zabezpečovací mechanizmus pre expozíciu voči Ukrajine.

V súlade s požiadavkami nariadenia o rozpočtových pravidlách útvary Európskej komisie uskutočnia počas vykonávania pomoci operatívne posúdenie finančných a administratívnych tokov Ukrajiny, aby overili, že zavedené postupy pre riadenie programu pomoci vrátane makrofinančnej pomoci poskytujú primerané záruky, pričom sa zohľadnia aj výnimočné okolnosti ruskej vojenskej agresie voči Ukrajine. Umožní sa tak aktualizovať predchádzajúce posúdenie, v ktorom sa dospelo k záveru, že finančné toky a postupy na Ukrajine sú založené a fungujú na spoľahlivých zásadách, a preto sa považujú za vhodné na účely makrofinančnej pomoci.

• Posúdenie vplyvu

Makrofinančná pomoc Únie je mimoriadny núdzový nástroj zameraný na riešenie závažných ťažkostí s platobnou bilanciou v tretích krajinách. Všeobecnejšie, návrhy makrofinančnej pomoci Komisie vychádzajú zo skúseností získaných z hodnotení *ex post* vykonaných pri predchádzajúcich operáciách v krajinách susediacich s EÚ. Táto výnimočná makrofinančná pomoc pomôže zmierniť krátkodobé potreby Ukrajiny v oblasti financovania za súčasných mimoriadnych okolností. Cieľom požiadaviek na podávanie správ a politických podmienok súvisiacich s touto výnimočnou makrofinančnou pomocou je zabezpečiť efektívnosť, transparentnosť a zodpovednosť podpory. Táto výnimočná makrofinančná pomoc by mala vychádzať z úspechov šiestich programov makrofinančnej pomoci realizovaných od roku 2015 vrátane poslednej núdzovej makrofinančnej pomoci poskytnutej v súvislosti s pandémiou ochorenia COVID-19 a pomoci poskytnutej začiatkom roku 2022.

V návrhu sa nevyžaduje posúdenie vplyvu, keďže makrofinančná pomoc je jedinou dostupnou možnosťou politiky na riešenie predmetného problému. Použitie dodatočných záruk vychádza z dôkladného posúdenia finančného rizika nesplatených záväzkov.

• Regulačná vhodnosť a zjednodušenie

Návrh nenadväzuje na Program regulačnej vhodnosti a efektívností.

• Základné práva

Krajiny, na ktoré sa vzťahuje európska susedská politika, sú oprávnené požiadať o makrofinančnú pomoc. Podmienkou poskytnutia makrofinančnej pomoci je rešpektovanie účinných demokratických mechanizmov vrátane pluralitného parlamentného systému a právneho štátu, ako aj dodržiavanie ľudských práv zo strany oprávnenej krajiny.

Jasným pozitívnym signálom je obnovený záväzok reforiem a silná politická vôľa ukrajinských orgánov, o čom svedčí najmä úspešné dokončenie štrukturálnej politickej podmienenosti spojenej s núdzovým programom makrofinančnej pomoci v súvislosti s ochorením COVID-19 pre Ukrajinu v kľúčových oblastiach vrátane súdnictva, dobrej správy vecí verejných, právneho štátu a boja proti korupcii. Podobne úsilie vynaložené na podporu žiadosti Ukrajiny o členstvo v EÚ, najmä poskytnutím vypracovanej odpovede na dva veľmi komplexné a podrobné dotazníky, vyslalo jasný signál o ochote orgánov sledovať a plniť európske ambície Ukrajiny. Od začiatku ruskej agresie ukrajinské orgány preukázali obdivuhodný stupeň odolnosti a sú naďalej odhodlané pokračovať v týchto reformách transparentným spôsobom a v súlade s normami EÚ. V tomto zmysle sa politická podmienka pre operáciu makrofinančnej pomoci považuje v súčasnosti za splnenú.

4. VPLYV NA ROZPOČET

Finančné prostriedky na túto výnimočnú makrofinančnú pomoc Ukrajine vo výške 5 mld. EUR sa vypožičajú na kapitálových trhoch na účely následného poskytnutia vo forme úveru Ukrajine. Doplní sa nimi výnimočná makrofinančná pomoc Ukrajine vo výške 1 mld. EUR poskytnutá na základe rozhodnutia (EÚ) 2022/1201.

V záujme ochrany rozpočtu Únie by sa malo na dva úvery výnimočnej makrofinančnej pomoci Ukrajine v celkovej výške 6 mld. EUR vzťahovať krytie na úrovni 70 % tvorené splatenými rezervami vo výške 9 % a na požiadanie splatnými zárukami členských štátov vo výške 61 %. Požadované splatené rezervy (na úrovni 9 % záruky pre vonkajšiu činnosť) sa vyčlenia v rámci nástroja NDICI – Globálna Európa, a to v celkovej výške 540 mil. EUR (rozpočtový riadok 14 02 01 70 „NDICI – Globálna Európa – Tvorba rezerv pre spoločný rezervný fond“). Priestor na mobilizáciu rozpočtových prostriedkov pre túto dodatočnú tvorbu rezerv nad rámec 9 % je však v rámci súčasných stropov VFR obmedzený. Ak sa majú Ukrajine poskytnúť ďalšie úvery makrofinančnej pomoci riadnym rozpočtovým spôsobom a bez narušenia vykonávania VFR na roky 2021 – 2027, je potrebné využiť záruky členských štátov. Tým sa odôvodňuje návrh, aby členské štáty poskytli záruky na ďalších 61 % hodnoty úverov v navrhovanej výške 6 mld. EUR.

Na celkové krytie by sa teda vzťahovalo zabezpečenie pri prvej strate vo forme splatených rezerv vo výške 9 % zo 6 mld. EUR a potom vo forme doplnkových záruk členských štátov týkajúcich sa expozícií do výšky 3,66 mld. EUR, resp. 61 % z úverov makrofinančnej pomoci vo výške 6 mld. EUR, a v súlade s platnými právnymi predpismi by boli ako podmienený záväzok kryté z rozpočtu Únie aj všetky zostávajúce sumy.

Výnimočná makrofinančná pomoc Ukrajine podľa tohto rozhodnutia sa poskytne ihneď po nadobudnutí účinnosti tohto rozhodnutia a bez čakania na získanie potrebných vnútroštátnych záruk.

Vzhľadom na naliehavú potrebu poskytnúť Ukrajine v priebehu roka 2022 úvery zabezpečí EÚ úvery pred získaním záruk od členských štátov. Z minulých skúseností vyplýva, že hoci mnohé členské štáty dokážu poskytnúť záruky v priebehu dvoch až troch mesiacov, získať celý súbor záruk môže trvať štyri až päť mesiacov. Takéto dlhé oneskorenia nemožno vzhľadom na mimoriadnu naliehavosť finančných potrieb Ukrajiny pripustiť. Komisia preto – výnimočne vzhľadom na mimoriadnu povahu situácie – predpokladá zabezpečovanie úverov súbežne s prijímaním záruk.

Štruktúra súčasného balíka úverov zaisťuje, že investori do dlhopisov EÚ nenesú počas tohto krátkeho prechodného obdobia do získania všetkých záruk žiadne riziko nesplatenia zo strany EÚ. V prechodom období (štyroch až piatich mesiacov) pred očakávaným získaním všetkých záruk totiž nie sú splatné žiadne platby. Ak by teoreticky v období do získania všetkých záruk došlo k nesplácaniu, Európska komisia môže čerpať z rezerv vyčlenených na úvery makrofinančnej pomoci a v prípade potreby z iných rezerv držaných v spoločnom rezervnom fonde EÚ.

Členské štáty by mali dokončiť svoje vnútroštátne postupy, aby mohli záruky nadobudnúť platnosť čo najskôr.

Zárukou by sa kryli sumy presahujúce pôvodne splatené rezervy vo výške 9 % úveru podľa tohto rozhodnutia a rozhodnutia (EÚ) 2022/1201, ktorý by sa poskytol z VFR, ako sa uvádza v článku 31 ods. 5 nariadenia o NDICI – Globálna Európa a vo finančnom pláne. Výzvy sa budú vzťahovať len na situácie, keď Ukrajina nebude splácať úver poskytnutý podľa tohto rozhodnutia a rozhodnutia (EÚ) 2022/1201, a budú sa využívať primárne na plnenie povinností Únie a v relevantných prípadoch na doplnenie zložky spoločného rezervného fondu, ktorá je vyhradená Ukrajine. Takéto príspevky sa zohľadnia pri výpočte rezerv vyplývajúcich z miery tvorby rezerv uvedenej v článku 211 ods. 1 nariadenia o rozpočtových pravidlách, odchylne od článku 211 ods. 4 druhého pododseku nariadenia o rozpočtových pravidlách.

Sumy vyžiadané od členských štátov by predstavovali vonkajšie pripísané príjmy v zmysle článku 21 ods. 2 písm. a) bodu ii) nariadenia o rozpočtových pravidlách s cieľom poskytnúť príspevky členských štátov na tvorbu rezerv na makrofinančnú pomoc, ktorá je programom vonkajšej pomoci zaručenej podľa nariadenia o NDICI – Globálna Európa.

Vzhľadom na výnimočnú povahu makrofinančnej pomoci podporenej zárukami je vhodné kryť finančný záväzok z makrofinančnej pomoci podľa tohto rozhodnutia a rozhodnutia (EÚ) 2022/1201 oddelene od ostatných finančných záväzkov v rámci záruky pre vonkajšiu činnosť. Predovšetkým je vhodné použiť rezervu vyčlenenú v SRF v súvislosti s touto makrofinančnou pomocou výlučne na finančné záväzky podľa tohto rozhodnutia namiesto uplatnenia všeobecného pravidla stanoveného v článku 31 ods. 6 nariadenia o NDICI – Globálna Európa.

Tie isté rizikové hľadiská sa uplatňujú na úvery v rámci ELM, ktoré EIB vyplatila alebo má vyplatiť po 15. júli 2022. V tomto návrhu sa preto predpokladá rozšírenie 70 % miery tvorby rezerv na uvedené úvery, uplatňovanie pravidiel tvorby rezerv podľa nariadenia o rozpočtových pravidlách namiesto pravidiel Garančného fondu pre vonkajšie opatrenia a stanovuje sa v ňom, že rezervy by mali byť držané v samostatnej zložke SRF.

Okrem toho by sa podľa ďalej uvedených ustanovení mala poskytnúť bonifikácia úrokov, ktorá by sa mala hradiť z finančného krytia uvedeného v článku 6 ods. 2 písm. a) prvej zarážke nariadenia o NDICI – Globálna Európa počas obdobia VFR na roky 2021 – 2027. Od administratívnych nákladov súvisiacich s prijímaním a poskytovaním úverov by sa upustilo a od Ukrajiny by sa teda nevymáhali. Budú hradené v rámci príslušných administratívnych rozpočtových riadkov.

5. ĎALŠIE PRVKY

• Plány vykonávania, spôsob monitorovania, hodnotenia a podávania správ

Európska únia poskytne Ukrajine túto výnimočnú makrofinančnú pomoc v celkovej výške 5 miliárd EUR vo forme dlhodobých úverov. Táto pomoc, ktorá sa má vyplatiť v niekoľkých splátkach, prispeje k pokrytiu zostatkovej medzery Ukrajiny vo vonkajšom financovaní v roku 2022. Prvá splátka bude vyplatená po schválení tohto návrhu a nadobudnutí platnosti príslušného MoP a ihneď po tom, ako členské štáty jednomyseľne vyjadria súhlas s vykonaním svojich vnútroštátnych postupov na čo najrýchlejšie predloženie vnútroštátnych záruk.

Vyplatenie by bolo ďalej podmienené dodržiavaním požiadaviek na podávanie správ stanovených v MoP. Komisia bude úzko spolupracovať s medzinárodnými finančnými inštitúciami a vnútroštátnymi orgánmi s cieľom monitorovať príslušný vývoj a uplatňovanie požiadaviek a podmienok dohodnutých v MoP.

Pomoc bude riadiť Komisia. V súlade s nariadením o rozpočtových pravidlách sa uplatňujú osobitné ustanovenia týkajúce sa prevencie proti podvodom a iným nezrovnalostiam.

• Vysvetľujúce dokumenty (v prípade smerníc)

Neuplatňuje sa.

• Podrobné vysvetlenie konkrétnych ustanovení návrhu

V rozhodnutí sa takisto stanoví rámec pre záruky členských štátov na pokrytie strát presahujúcich tvorbu rezerv, ktorá už bola zaplatená do SRF alebo ktorá sa predpokladá vo finančnom pláne VFR na roky 2021 – 2027.

V článku 1 sa uvádzajú hlavné prvky tejto výnimočnej makrofinančnej pomoci.

V článku 2 sa stanovuje súlad s politickými podmienkami potrebnými na vyplácanie makrofinančnej pomoci.

V článku 3 sa stanovujú jasne vymedzené požiadavky na podávanie správ a monitorovanie, ako aj politické podmienky, s ktorými má byť táto výnimočná makrofinančná pomoc Únie spojená. Tieto požiadavky a podmienky sa stanovia v memorande o porozumení.

V článku 4 sa stanovujú podmienky potrebné na vyplatenie tejto výnimočnej makrofinančnej pomoci vo viacerých splátkach. Časový rámec a podmienky na vyplatenie každej splátky sa stanovia v memorande o porozumení.

V článku 5 sa uvádzajú pravidlá týkajúce sa operácií prijímania a poskytovania pôžičiek.

V článku 6 sa vysvetľuje financovanie bonifikácie úrokov.

V článku 7 sa uvádzajú povinnosti Komisie podávať správy Európskemu parlamentu a Rade počas vykonávania tejto výnimočnej makrofinančnej pomoci Ukrajine.

V článku 8 sa uvádzajú podrobnosti posúdenia vykonávania tejto výnimočnej makrofinančnej pomoci Ukrajine.

V článku 9 sa stanovuje vytvorenie vnútroštátnych záruk v celkovej výške 3,66 mld. EUR členskými štátmi.

V článku 10 sa uvádzajú podrobnosti dohôd o záruke, ktoré Komisia uzavrie s členskými štátmi.

V článku 11 sa opisuje tvorba rezerv v súvislosti s krytými makrofinančnými pomocami.

V článku 12 sa stanovuje posilnenie tvorby rezerv v súvislosti s niektorými finančnými záväzkami na Ukrajine zaručenými podľa rozhodnutia č. 466/2014/EÚ.

V článku 13 sa stanovuje posudzovanie primeranosti tvorby rezerv a postup preskúmania.

V článku 14 sa uvádzajú podrobnosti účtovania tvorby rezerv držaných v spoločnom rezervnom fonde.

V článku 15 sa stanovuje, že Komisii pomáha výbor v súlade s komitologickými postupmi.

V článku 16 sa podrobne opisuje vykonávanie delegovania právomoci.

V článku 17 sa uvádzajú povinnosti Komisie podávať správy Európskemu parlamentu a Rade počas vykonávania tejto výnimočnej makrofinančnej pomoci Ukrajine.

Článok 18 obsahuje zmeny rozhodnutia (EÚ) 2022/1201.

V článku 19 sa objasňuje dátum nadobudnutia účinnosti tohto rozhodnutia.

2022/0281 (COD)

Návrh

ROZHODNUTIE EURÓPSKEHO PARLAMENTU A RADY,

ktorým sa poskytuje výnimočná makrofinančná pomoc Ukrajine, posilňuje spoločný rezervný fond zárukami členských štátov a osobitnou tvorbou rezerv na niektoré finančné záväzky týkajúce sa Ukrajiny zaručené podľa rozhodnutia č. 466/2014/EÚ a ktorým sa mení rozhodnutie (EÚ) 2022/1201

EURÓPSKY PARLAMENT A RADA EURÓPSKEJ ÚNIE,

so zreteľom na Zmluvu o fungovaní Európskej únie, a najmä na jej článok 212,

so zreteľom na návrh Európskej komisie,

po postúpení návrhu legislatívneho aktu národným parlamentom,

konajúc v súlade s riadnym legislatívnym postupom[[15]](#footnote-16),

keďže:

(1) Dohoda o pridružení medzi Úniou a Ukrajinou**[[16]](#footnote-17)** (ďalej len „dohoda o pridružení“) vrátane prehĺbenej a komplexnej zóny voľného obchodu (DCFTA) nadobudla platnosť 1. septembra 2017.

(2) Na jar 2014 Ukrajina začala s realizáciou ambiciózneho programu reforiem s cieľom stabilizácie svojho hospodárstva a zlepšenia života občanov. Medzi najvyššie priority programu patrí boj proti korupcii, ale aj reforma ústavy, volebného systému a súdnictva. Vykonávanie uvedených reforiem bolo podporené po sebe nasledujúcimi programami makrofinančnej pomoci, v rámci ktorých Ukrajina dostala pomoc vo forme úverov v celkovej výške 6,6 mld. EUR. Núdzová makrofinančná pomoc, ktorá bola poskytnutá v súvislosti so stúpajúcim napätím na hraniciach s Ruskom podľa rozhodnutia Európskeho parlamentu a Rady (EÚ) 2022/313**[[17]](#footnote-18)**, poskytla Ukrajine úvery vo výške 1,2 mld. EUR vyplatené v dvoch splátkach vo výške 600 mil. EUR v marci a máji 2022. Výnimočnou makrofinančnou pomocou vo výške 1 mld. EUR podľa rozhodnutia Európskeho parlamentu a Rady (EÚ) 2022/1201[[18]](#footnote-19), ktorá bola v plnej výške vyplatená 1. a 2. augusta 2022, sa poskytla rýchla a naliehavá podpora ukrajinskému rozpočtu. Bola to prvá časť balíka výnimočnej makrofinančnej pomoci Ukrajine, ktorý Komisia oznámila vo svojom oznámení z 18. mája 2022 s názvom Podpora a obnova Ukrajiny a ktorý Európska rada schválila 23 a 24. júna 2022. Toto rozhodnutie tvorí druhú etapu plnenia záväzku poskytnúť Ukrajine makrofinančnú pomoc vo výške 9 mld. EUR. Vytvára základ na poskytnutie ďalších 5 mld. EUR vo forme úverov makrofinančnej pomoci za veľmi výhodných podmienok. Po ňom by mal urýchlene nasledovať tretí balík finančnej pomoci vo výške ďalších 3 mld. EUR, keď sa určia vhodné spôsoby.

(3) Nevyprovokovaná a neodôvodnená vojenská agresia Ruska voči Ukrajine, ktorá sa začala 24. februára 2022, a odvtedy pretrvávajúca vojna spôsobili stratu prístupu na trh a drastický pokles verejných príjmov, zatiaľ čo sa výrazne zvýšili verejné výdavky na riešenie humanitárnej situácie a na zachovanie kontinuity štátnych služieb. V tejto veľmi neistej a nestabilnej situácii najspoľahlivejšie odhady potrieb Ukrajiny v oblasti financovania podľa Medzinárodného menového fondu poukazujú na mimoriadnu medzeru vo financovaní vo výške približne 39 mld. USD v roku 2022, z ktorej asi polovicu by bolo možné uspokojiť, ak by sa doteraz prisľúbená medzinárodná podpora vyplatila v plnej výške. Rýchle poskytnutie tejto druhej etapy v rámci balíka výnimočnej makrofinančnej pomoci Ukrajine zo strany Únie sa v súčasnej mimoriadnej situácii považuje za primeranú krátkodobú reakciu na veľké riziká pre makrofinančnú stabilitu krajiny. Týchto ďalších 5 mld. EUR výnimočnej makrofinančnej pomoci by podporilo makrofinančnú stabilizáciu Ukrajiny, posilnilo okamžitú odolnosť krajiny a udržalo jej kapacitu na obnovu, čím by sa prispelo k udržateľnosti verejného dlhu Ukrajiny a jej schopnosti v konečnom dôsledku splatiť svoje finančné záväzky.

(4) Toto nové kolo výnimočnej makrofinančnej pomoci významne prispeje k pokrytiu finančných potrieb Ukrajiny podľa odhadu Medzinárodného menového fondu (MMF) a iných medzinárodných finančných inštitúcií, pričom sa zohľadní schopnosť Ukrajiny financovať sa z vlastných zdrojov. Pri určení výšky pomoci sa takisto zohľadňujú očakávané finančné príspevky od bilaterálnych a multilaterálnych darcov, potreba zaistiť spravodlivé rozdelenie zaťaženia medzi Úniu a ostatných darcov, ako aj doterajšie využívanie ďalších nástrojov Únie na financovanie vonkajšej činnosti v prípade Ukrajiny a prínos celkového zapojenia Únie. Je potrebné uznať záväzok ukrajinských orgánov úzko spolupracovať s MMF na návrhu a vykonávaní krátkodobých núdzových opatrení a ich zámer pracovať s MMF na vhodnom hospodárskom programe, keď to podmienky dovolia. O takýto program bolo formálne požiadané v auguste 2022. Výnimočná makrofinančná pomoc Únie by mala byť zameraná na udržanie makrofinančnej stability a odolnosti v podmienkach ruskej vojenskej agresie. Komisia by mala zaistiť, aby bola výnimočná makrofinančná pomoc Únie právne a vecne v súlade s kľúčovými zásadami a cieľmi opatrení prijatých v rôznych oblastiach vonkajšej činnosti a ostatnými relevantnými politikami Únie.

(5) Výnimočnou makrofinančnou pomocou Únie by sa mala podporovať vonkajšia politika Únie voči Ukrajine. Útvary Komisie a Európska služba pre vonkajšiu činnosť by mali úzko spolupracovať pri operáciách makrofinančnej pomoci v záujme koordinácie vonkajšej politiky Únie a zabezpečenia jej jednotnosti.

(6) Podmienkou poskytnutia výnimočnej makrofinančnej pomoci Únie by malo byť rešpektovanie účinných demokratických mechanizmov vrátane pluralitného parlamentného systému a zásad právneho štátu a dodržiavanie ľudských práv zo strany Ukrajiny. Pretrvávajúce okolnosti ruskej vojenskej agresie voči Ukrajine, a najmä súčasné stanné právo, by nemali narúšať tieto zásady napriek koncentrácii moci vo výkonnej zložke.

(7) S cieľom zaistiť účinnú ochranu finančných záujmov Únie v súvislosti s výnimočnou makrofinančnou pomocou Únie by mala Ukrajina prijať vhodné opatrenia týkajúce sa predchádzania podvodom, korupcii a všetkým ďalším nezrovnalostiam súvisiacim s uvedenou pomocou a boja proti nim. Okrem toho by sa malo stanoviť, že Komisia bude vykonávať kontroly, Dvor audítorov bude vykonávať audity a Európska prokuratúra bude vykonávať svoje právomoci.

(8) Výnimočná makrofinančná pomoc Únie by mala byť spojená s požiadavkami na podávanie správ a politickými podmienkami, ktoré sa stanovia v memorande o porozumení (ďalej len „MoP“). Rozsiahle požiadavky na podávanie správ za súčasných okolností ruskej vojnovej agresie voči Ukrajine sú zamerané na zaistenie efektívnosti, transparentnosti a zodpovednosti pri využívaní finančných prostriedkov. Politické podmienky sú zamerané na posilnenie okamžitej odolnosti krajiny a jej dlhodobejšej udržateľnosti dlhovej služby, a tým na zníženie rizík spojených so splácaním jej nesplatených a budúcich finančných záväzkov.

(9) S cieľom zabezpečiť jednotné podmienky vykonávania tohto rozhodnutia by sa na Komisiu preniesť vykonávacie právomoci. Uvedené právomoci by sa mali vykonávať v súlade s nariadením Európskeho parlamentu a Rady (EÚ) č. 182/2011[[19]](#footnote-20).

(10) Maximálna priemerná splatnosť úverov podľa tohto rozhodnutia a rozhodnutia (EÚ) 2022/1201 by mala byť 25 rokov.

(11) Vzhľadom na to, že úvery podľa tohto rozhodnutia a rozhodnutia (EÚ) 2022/1201 predstavujú rovnaké riziká pre rozpočet EÚ a mali by mať spoločnú maximálnu priemernú splatnosť 25 rokov, na súhrnnú sumu makrofinančnej pomoci Ukrajine podľa tohto rozhodnutia a rozhodnutia (EÚ) 2022/1201 vo výške 6 mld. EUR by sa mala vzťahovať spoločná metodika riadenia finančných dôsledkov a vplyvu na rozpočet. Predovšetkým by sa mala stanoviť rovnaká úroveň rozpočtového krytia ako primeraná ochrana pred možnosťou potenciálneho nesplatenia niektorých alebo všetkých úverov zo strany Ukrajiny v plánovanom termíne. Rezervy dostupné z rozpočtu EÚ na dva súbory úverov výnimočnej makrofinančnej pomoci by sa mali spravovať ako integrovaný súbor rezerv. Týmto sa zvýši odolnosť a flexibilita rozpočtu EÚ v reakcii na akúkoľvek situáciu nesplácania. Článok 7 ods. 2 rozhodnutia (EÚ) 2022/1201 by sa preto mal zodpovedajúcim spôsobom zmeniť.

(12) Výnimočná makrofinančná pomoc podľa tohto rozhodnutia a rozhodnutia (EÚ) 2022/1201 predstavuje pre Úniu finančný záväzok v rámci celého objemu záruky pre vonkajšiu činnosť. Na celkovú sumu úverov výnimočnej makrofinančnej pomoci Ukrajine vo výške 6 mld. EUR by sa mali vzťahovať splatené rezervy vo výške 9 %, ktoré sú k dispozícii pre úvery makrofinančnej pomoci v rámci záruky pre vonkajšiu činnosť. Suma tvorby rezerv by sa mala financovať z finančného krytia plánovaného na makrofinančnú pomoc podľa nariadenia Európskeho parlamentu a Rady (EÚ) 2021/947**[[20]](#footnote-21)** v celkovej výške tvorby rezerv 540 mil. EUR. Táto suma by mala byť viazaná a vyplatená do spoločného rezervného fondu v rámci VFR na roky 2021 – 2027.

(13) V súlade s článkom 210 ods. 3 nariadenia Európskeho parlamentu a Rady (EÚ, Euratom) 2018/1046 (ďalej len „nariadenie o rozpočtových pravidlách“) sa podmienené záväzky vyplývajúce z rozpočtových záruk alebo finančnej pomoci na ťarchu rozpočtu majú považovať za udržateľné, ak je ich predpokladaný viacročný vývoj v súlade s limitmi stanovenými v nariadení Rady (EÚ, Euratom) 2020/2093[[21]](#footnote-22), ktorým sa určí viacročný finančný rámec, uvedenom v článku 312 ods. 2 ZFEÚ a so stropom ročných platobných rozpočtových prostriedkov stanoveným v článku 3 ods. 1 rozhodnutia 2014/335/EÚ, Euratom[[22]](#footnote-23). Na to, aby mohla Únia finančne bezpečným spôsobom poskytnúť Ukrajine značnú podporu v bezprecedentných sumách prostredníctvom makrofinančnej pomoci pri súčasnom zachovaní vysokého kreditu Únie, a teda jej schopnosti zabezpečiť účinné financovanie v kontexte jej vnútornej aj vonkajšej politiky, je nevyhnutné primerane chrániť rozpočet Únie pred vznikom uvedených podmienených záväzkov a zaistiť, aby boli finančne udržateľné v zmysle článku 210 ods. 3 nariadenia o rozpočtových pravidlách.

(14) V súlade so zásadou správneho finančného riadenia by sa mal spoločný rezervný fond posilniť prostriedkami úmernými rizikám vyplývajúcim z podmienených záväzkov, ktoré sú spojené s touto bezprecedentne veľkou makrofinančnou pomocou jedinému prijímateľovi. Bez takéhoto posilnenia by nebolo možné z rozpočtu Únie poskytnúť na finančne bezpečnom základe bezprecedentne veľkú pomoc, ktorú si vyžadujú s vojnou súvisiace potreby Ukrajiny. V záujme ochrany rozpočtu Únie by sa na úvery výnimočnej makrofinančnej pomoci Ukrajine vo výške 6 mld. EUR malo vzťahovať 70 % krytie prostredníctvom splatených rezerv (na úrovni 9 %) doplnených vnútroštátnymi zárukami s cieľom zabezpečiť rozpočtové krytie strát do výšky ďalších 61 % hodnoty úverov.

(15) Zdroje podľa nariadenia (EÚ, Euratom) 2020/2093 sú vzhľadom na celkové priority Únie v oblasti výdavkov pod vysokým tlakom. Je preto vhodné hľadať alternatívne riešenie pre dodatočné zdroje, ktoré neovplyvnia pravidelné výdavky predpokladané vo finančnom pláne VFR na roky 2021 – 2027.

(16) Ako vhodný nástroj na zabezpečenie ochrany nad rámec počiatočne splatených rezerv boli identifikované príspevky členských štátov vo forme záruk. Záruky členských štátov by sa mali poskytovať dobrovoľne a mali by predstavovať vhodný zabezpečovací mechanizmus podporujúci rozpočet Únie, ak by sa v súvislosti s finančnými záväzkami podľa tohto rozhodnutia a rozhodnutia (EÚ) 2022/1201 vyčerpali rezervy v spoločnom rezervnom fonde (SRF). Odchylne od článku 211 ods. 1 prvého pododseku nariadenia o rozpočtových pravidlách by sa príspevky v rámci týchto záruk mali zahrnúť do sumy schváleného finančného záväzku. Uvedené sumy by sa mali zohľadniť pri výpočte tvorby rezerv vyplývajúcej z miery tvorby rezerv uvedenej v článku 211 ods. 1 nariadenia o rozpočtových pravidlách, odchylne od článku 211 ods. 4 druhého pododseku nariadenia o rozpočtových pravidlách.

(17) Záruky poskytované členskými štátmi by mali pokryť úver výnimočnej makrofinančnej pomoci podľa tohto rozhodnutia a úver výnimočnej makrofinančnej pomoci vo výške 1 mld. EUR podľa rozhodnutia (EÚ) 2022/1201. Mali by byť neodvolateľné, bezpodmienečné a dostupné na požiadanie. Týmito zárukami by sa mala zabezpečiť schopnosť Únie splácať finančné prostriedky vypožičané na kapitálových trhoch alebo od finančných inštitúcií. K výzvam na plnenie z nich by malo dôjsť len vtedy, keď sa splnia prísne podmienky v súvislosti s adekvátnosťou dostupných rezerv, a v prípade, že by Ukrajina nesplácala Únii splátky úverov makrofinančnej pomoci poskytnutých podľa tohto rozhodnutia a rozhodnutia (EÚ) 2022/1201 včas na to, aby si mohla Únia splniť svoje finančné záväzky z dlhopisov, alebo v prípade, že by sa mal upraviť harmonogram splácania úverov poskytnutých podľa tohto rozhodnutia a rozhodnutia (EÚ) 2022/1201. Výzva na plnenie zo záruky členských štátov by sa mala vzťahovať na sumu zodpovedajúcu sume vyplývajúcej zo strát z finančnej pomoci Ukrajine podľa tohto rozhodnutia a rozhodnutia (EÚ) 2022/1201 a potrebnej na doplnenie spoločného rezervného fondu na požadovanú úroveň splatených rezerv. Výzvy na plnenie zo záruky členských štátov by sa mali uplatniť až potom, čo bola alebo má byť vyčerpaná suma počiatočnej tvorby rezerv vyčlenená v súvislosti s makrofinančnou pomocou podľa tohto rozhodnutia a rozhodnutia (EÚ) 2022/1201. Sumy vymožené v rámci dohôd o úvere v súvislosti s finančnou pomocou Ukrajine podľa tohto rozhodnutia a rozhodnutia (EÚ) 2022/1201 by sa mali odchylne od článku 211 ods. 4 písm. c) nariadenia o rozpočtových pravidlách vrátiť členským štátom, ktoré splnili výzvy na plnenie zo záruky.

(18) V prípade, že sa na vyplatenie finančných záväzkov Únie vyplývajúcich z dlhopisov na makrofinančnú pomoc Ukrajine podľa tohto rozhodnutia a rozhodnutia (EÚ) 2022/1201 dočasne čerpalo z rezerv vyčlenených v spoločnom rezervnom fonde na krytie iných finančných záväzkov Únie, mohla by sa využiť výzva na plnenie zo záruky členských štátov s cieľom doplniť tvorbu rezerv na uvedené finančné záväzky.

(19) Vzhľadom na výnimočnú povahu makrofinančnej pomoci krytej zárukami je vhodné spravovať rezervy držané na finančné záväzky vyplývajúce z makrofinančnej pomoci podľa tohto rozhodnutia a rozhodnutia (EÚ) 2022/1201 a na akékoľvek vyplatenie úverov zaručených podľa rozhodnutia Európskeho parlamentu a Rady č. 466/2014/EÚ[[23]](#footnote-24) po 15. júli 2022 oddelene od ostatných finančných záväzkov v rámci záruky pre vonkajšiu činnosť a Garančného fondu pre vonkajšie opatrenia. Navrhuje sa preto namiesto uplatnenia všeobecného pravidla stanoveného v článku 31 ods. 6 nariadenia o NDICI – Globálna Európa[[24]](#footnote-25) použiť rezervy vyčlenené v spoločnom rezervnom fonde výlučne na finančné záväzky z makrofinančnej pomoci, na ktorú sa vzťahuje toto rozhodnutie a rozhodnutie (EÚ) 2022/1201. Takisto sa navrhuje použiť rezervy vyčlenené v spoločnom rezervnom fonde v súvislosti s úvermi zaručenými podľa rozhodnutia č. 466/2014/EÚ vyplatenými po 15. júli 2022 výlučne na finančné záväzky z uvedených úverov a namiesto uplatnenia všeobecného pravidla stanoveného v článku 31 ods. 8 nariadenia o NDICI – Globálna Európa uplatňovať na tvorbu rezerv pravidlá nariadenia o rozpočtových pravidlách. Toto by sa malo doplniť o vylúčenie rezerv vyčlenených v súvislosti s touto makrofinančnou pomocou z uplatňovania efektívnej miery tvorby rezerv odchylne od článku 213 nariadenia o rozpočtových pravidlách.

(20) Pomerný podiel príspevkov jednotlivých členských štátov (kľúč na určenie príspevkov) k celkovej zaručenej sume by mal zodpovedať pomerným podielom členských štátov na celkovom hrubom národnom dôchodku Únie. Výzva na plnenie zo záruky by sa mala uplatniť pomerným dielom a na základe uvedeného kľúča na určenie príspevkov.

(21) Členské štáty by mali dokončiť svoje vnútroštátne postupy, aby mohli záruky nadobudnúť platnosť čo najskôr. Vzhľadom na naliehavosť situácie by čas potrebný na dokončenie týchto postupov nemal spôsobiť oneskorenie vyplatenia naliehavo potrebnej výnimočnej makrofinančnej pomoci Ukrajine podľa tohto rozhodnutia. Ďalšie úvery makrofinančnej pomoci podľa tohto rozhodnutia sa vybavia urýchlene po nadobudnutí účinnosti tohto rozhodnutia, prijatí memoranda o porozumení a podpísaní dohody o úvere.

(22) Vzhľadom na ťažkú situáciu Ukrajiny v dôsledku ruskej vojenskej agresie a s cieľom podporiť ju na ceste dlhodobej stability je vhodné odchýliť sa od článku 220 ods. 5 písm. e) nariadenia o rozpočtových pravidlách a umožniť, aby Únia mala možnosť kryť náklady na úrokovú sadzbu a odpustiť Ukrajine administratívne náklady. Bonifikácia úrokov by sa mala poskytnúť ako nástroj, ktorý sa považuje za vhodný na zabezpečenie účinnosti podpory v zmysle článku 220 ods. 1 nariadenia o rozpočtových pravidlách, a mala by sa hradiť z rozpočtu Únie aspoň počas súčasného cyklu VFR. Počas rokov 2021 až 2027 by sa bonifikácia úrokov mala hradiť z finančného krytia uvedeného v článku 6 ods. 2 písm. a) prvej zarážke nariadenia (EÚ) 2021/947.

(23) O bonifikáciu úrokov a oslobodenie od administratívnych nákladov by Ukrajina mohla každoročne požiadať do konca marca. S cieľom umožniť flexibilitu pri splácaní istiny by malo byť takisto možné obnoviť súvisiace zmluvy o pôžičkách uzavreté v mene Únie odchylne od článku 220 ods. 2 nariadenia o rozpočtových pravidlách.

(24) Vzhľadom na naliehavé finančné potreby Ukrajiny Európska komisia v júli 2022 odsúhlasila zmenu účelu a vyplatenie ďalších úverov EIB pre Ukrajinu vo výške 1,59 mld. EUR zaručených v rámci mandátu na poskytovanie vonkajších úverov (ELM) na roky 2014 – 2020. Keďže však ide o úvery pre ukrajinské štátne a štátom vlastnené subjekty, predstavujú pre rozpočet EÚ rovnakú úroveň rizika ako úvery makrofinančnej pomoci. Rozpočet EÚ by mal teda na tieto expozície uplatňovať rovnaký prístup predbežnej opatrnosti ako na nové úvery makrofinančnej pomoci. V tomto rozhodnutí sa preto na úvery v rámci ELM so zmeneným účelom vo výške 1,59 mld. EUR, ako aj na akékoľvek ďalšie vyplácanie úverov v rámci ELM Ukrajine uplatňuje miera tvorby rezerv na úrovni 70 %. Uvedená miera tvorby rezerv by sa mala uplatniť namiesto miery tvorby rezerv vyplývajúcej z článku 31 ods. 8 tretej vety nariadenia (EÚ) 2021/947. Tvorba rezerv na úrovni 70 % na vyplácanie úverov v rámci ELM vo výške 1,59 mld. EUR Ukrajine sa bude financovať z rozpočtu EÚ.

(25) Každých šesť mesiacov by sa malo vykonávať pravidelné preskúmanie tvorby rezerv na príslušné makrofinančné pomoci a úvery v rámci ELM, počnúc v polovici roka 2023 alebo v prípade potreby skôr. V tomto preskúmaní by sa malo posúdiť najmä to, či sa situácia na Ukrajine vyvíja spôsobom, ktorý by odôvodňoval zvýšenie alebo zníženie miery tvorby rezerv. Komisia by mohla znovu posúdiť mieru tvorby rezerv *ad hoc*, a to najmä vtedy, ak je to opodstatnené mimoriadne závažnou udalosťou. S cieľom zaistiť, aby miera tvorby rezerv zostala primeraná finančným rizikám, by sa na Komisiu mala delegovať právomoc prijímať v súvislosti s mierou tvorby rezerv akty v súlade s článkom 290 Zmluvy o fungovaní Európskej únie v prípadoch, keď je opodstatnené mieru tvorby rezerv zvýšiť alebo znížiť. Je osobitne dôležité, aby Komisia počas prípravných prác uskutočnila príslušné konzultácie, a to aj na úrovni expertov, a aby tieto konzultácie vykonávala v súlade so zásadami stanovenými v Medziinštitucionálnej dohode z 13. apríla 2016 o lepšej tvorbe práva. Predovšetkým, v záujme rovnakého zastúpenia pri príprave delegovaných aktov, sa všetky dokumenty doručujú Európskemu parlamentu a Rade v rovnakom čase ako expertom z členských štátov a experti Európskeho parlamentu a Rady majú systematický prístup na zasadnutia skupín expertov Komisie, ktoré sa zaoberajú prípravou delegovaných aktov.

(26) Keďže cieľ tohto rozhodnutia, a to poskytnúť výnimočnú makrofinančnú pomoc Ukrajine na podporu najmä jej hospodárskej odolnosti a stability, nie je možné uspokojivo dosiahnuť na úrovni členských štátov, ale z dôvodu rozsahu a účinkov pomoci ho možno lepšie dosiahnuť na úrovni Únie, môže Únia prijať opatrenia v súlade so zásadou subsidiarity podľa článku 5 ods. 3 Zmluvy o Európskej únii (ďalej len „ZEÚ“). V súlade so zásadou proporcionality podľa odseku 4 uvedeného článku toto rozhodnutie neprekračuje rámec nevyhnutný na dosiahnutie uvedeného cieľa.

(27) So zreteľom na naliehavosť spôsobenú výnimočnými okolnosťami v dôsledku nevyprovokovanej a neodôvodnenej ruskej agresie sa považuje za vhodné uplatniť výnimku z osemtýždňovej lehoty uvedenej v článku 4 Protokolu č. 1 o úlohe národných parlamentov v Európskej únii, ktorý je pripojený k ZEÚ, Zmluve o fungovaní Európskej únie a Zmluve o založení Európskeho spoločenstva pre atómovú energiu.

(28) Vzhľadom na naliehavú situáciu na Ukrajine by toto rozhodnutie malo nadobudnúť účinnosť dňom nasledujúcim po jeho uverejnení v *Úradnom vestníku Európskej únie*,

PRIJALI TOTO ROZHODNUTIE:

Kapitola I   
Výnimočná makrofinančná pomoc

Článok 1

**Sprístupnenie výnimočnej makrofinančnej pomoci Únie**

1. Únia v záujme podpory makrofinančnej stability Ukrajiny poskytne Ukrajine výnimočnú makrofinančnú pomoc v maximálnej výške 5 000 000 000 EUR (ďalej len „výnimočná makrofinančná pomoc Únie“). Makrofinančná pomoc Únie sa Ukrajine poskytne vo forme úverov. Pomoc prispeje k pokrytiu medzery Ukrajiny vo financovaní identifikovanej v spolupráci s medzinárodnými finančnými inštitúciami.

2. Na financovanie výnimočnej makrofinančnej pomoci Únie je Komisia splnomocnená požičať si v mene Únie potrebné finančné prostriedky na kapitálových trhoch alebo od finančných inštitúcií a následne ich požičať Ukrajine. Úvery podľa odseku 1 a rozhodnutia (EÚ) 2022/1201 majú spoločne maximálnu priemernú splatnosť 25 rokov.

3. Výnimočná makrofinančná pomoc Únie sa sprístupní počínajúc prvým dňom nadobudnutia platnosti memoranda o porozumení uvedeného v článku 3 ods. 1 a počas v ňom vymedzeného obdobia dostupnosti, a to aj v prípade, že záruky stanovené v kapitole II oddiele 1 tohto rozhodnutia ešte neboli poskytnuté.

4. Ak sa potreby Ukrajiny v oblasti financovania počas obdobia vyplácania výnimočnej makrofinančnej pomoci Únie v porovnaní s pôvodnými prognózami zásadne znížia, Komisia túto pomoc zníži, pozastaví alebo zruší.

Článok 2

**Podmienka poskytnutia makrofinančnej pomoci**

1. Podmienkou poskytnutia výnimočnej makrofinančnej pomoci Únie je rešpektovanie účinných demokratických mechanizmov vrátane pluralitného parlamentného systému a zásad právneho štátu a dodržiavanie ľudských práv zo strany Ukrajiny.

2. Komisia monitoruje plnenie podmienky stanovenej v odseku 1 počas celého obdobia trvania výnimočnej makrofinančnej pomoci Únie, najmä pred uskutočnením vyplatenia, pričom zohľadňuje aj okolnosti na mieste a dôsledky uplatňovania stanného práva.

3. Odseky 1 a 2 tohto článku sa uplatňujú v súlade s rozhodnutím Rady 2010/427/EÚ[[25]](#footnote-26).

Článok 3

**Memorandum o porozumení**

1. Komisia sa dohodne s Ukrajinou na politických podmienkach, s ktorými má byť výnimočná makrofinančná pomoc Únie spojená. Politické podmienky sa prijmú v súlade s postupom preskúmania uvedeným v článku 14 ods. 2. Uvedené politické podmienky sa stanovia v memorande o porozumení.

2. Požiadavky na podávanie správ prijaté v súvislosti s prvou časťou tejto výnimočnej makrofinančnej pomoci sa zahrnú do memoranda o porozumení a zabezpečí sa nimi najmä účinnosť, transparentnosť a zodpovednosť za využívanie výnimočnej makrofinančnej pomoci Únie.

3. Podrobné finančné podmienky výnimočnej makrofinančnej pomoci Únie sa stanovia v dohode o úvere, ktorá sa uzavrie medzi Komisiou a Ukrajinou.

4. Komisia v pravidelných intervaloch overuje plnenie požiadaviek na podávanie správ a pokrok pri plnení politických podmienok dohodnutých v memorande o porozumení. Komisia o výsledkoch uvedeného overenia informuje Európsky parlament a Radu.

Článok 4

**Uvoľnenie výnimočnej makrofinančnej pomoci**

1. Za predpokladu splnenia požiadaviek uvedených v odseku 3 poskytne Komisia výnimočnú makrofinančnú pomoc Únie v splátkach, z ktorých každá pozostáva z úveru. Komisia rozhodne o harmonograme vyplatenia každej splátky. Splátka môže byť vyplatená v jednej tranži alebo vo viacerých tranžiach.

2. Uvoľnenie výnimočnej makrofinančnej pomoci Únie riadi Komisia spôsobom, ktorý je v súlade s dohodami alebo dohovormi medzi Komisiou a Ukrajinou v memorande o porozumení uvedenom v článku 3 ods. 1.

3. Komisia rozhoduje o uvoľnení splátok po tom, ako posúdi tieto požiadavky:

a) dodržanie podmienky stanovenej v článku 2 ods. 1;

b) uspokojivé plnenie požiadaviek na podávanie správ, ktoré sa dohodli v memorande o porozumení;

c) v prípade druhej splátky a nasledujúcich splátok uspokojivý pokrok pri plnení politických podmienok dohodnutých v memorande o porozumení.

Komisia pred vyplatením maximálnej sumy makrofinančnej pomoci overí splnenie všetkých politických podmienok dohodnutých v memorande o porozumení.

4. V prípade, že požiadavky stanovené v odseku 3 nie sú splnené, Komisia dočasne pozastaví alebo zruší vyplácanie výnimočnej makrofinančnej pomoci Únie. V takýchto prípadoch oznámi Európskemu parlamentu a Rade dôvody pozastavenia alebo zrušenia.

5. Výnimočná makrofinančná pomoc Únie sa v zásade vypláca Národnej banke Ukrajiny. V súlade s ustanoveniami, ktoré sa majú dohodnúť v memorande o porozumení, a to vrátane potvrdenia zostatkových potrieb financovania rozpočtu, sa finančné prostriedky Únie môžu vyplatiť ukrajinskému ministerstvu financií ako konečnému prijímateľovi.

Článok 5

**Operácie prijímania a poskytovania pôžičiek**

1. Operácie prijímania a poskytovania pôžičiek sa vykonávajú v súlade s článkom 220 nariadenia o rozpočtových pravidlách.

2. V prípade nutnosti môže Komisia odchylne od článku 220 ods. 2 nariadenia o rozpočtových pravidlách obnoviť súvisiace zmluvy o pôžičkách uzavreté v mene Únie.

Článok 6

**Bonifikácia úrokov**

1. Únia môže odchylne od článku 220 ods. 5 písm. e) nariadenia o rozpočtových pravidlách znášať úroky poskytnutím bonifikácie úrokov a krytia administratívnych nákladov súvisiacich s prijímaním a poskytovaním pôžičiek okrem nákladov súvisiacich s predčasným splatením úveru, pokiaľ ide o úvery podľa tohto rozhodnutia.

2. Ukrajina môže požiadať o bonifikáciu úrokov a pokrytie administratívnych nákladov Úniou každý rok do konca marca.

3. Finančné krytie uvedené v článku 6 ods. 2 písm. a) prvej zarážke nariadenia (EÚ) 2021/947 sa použije na pokrytie nákladov na platby úrokov v súvislosti s makrofinančnou pomocou počas obdobia 2021 – 2027 vo forme bonifikácie úrokov.

Článok 7

**Informovanie Európskeho parlamentu a Rady**

Komisia informuje Európsky parlament a Radu o vývoji v súvislosti s poskytovaním výnimočnej makrofinančnej pomoci Únie vrátane jej vyplácania a o vývoji operácií uvedených v článku 5 ods. 2 a 3 a uvedeným inštitúciám včas poskytuje príslušné dokumenty.

Článok 8

**Posúdenie poskytovania výnimočnej makrofinančnej pomoci**

Komisia počas poskytovania makrofinančnej pomoci Únie opätovne posúdi prostredníctvom operatívneho posúdenia spoľahlivosť finančných opatrení, administratívnych postupov a vnútorných a vonkajších kontrolných mechanizmov Ukrajiny, ktoré sa týkajú tejto pomoci. Toto operatívne posúdenie sa môže uskutočniť spolu s posúdením stanoveným v rozhodnutí (EÚ) 2022/1201.

Kapitola II   
Posilnenie spoločného rezervného fondu

Oddiel 1

Záruky členských štátov za výnimočnú makrofinančnú pomoc Únie podľa tohto rozhodnutia a rozhodnutia (EÚ) 2021/1201

Článok 9

**Príspevky vo forme záruk členských štátov**

1. Členské štáty môžu doplniť rezervy vytvorené so zreteľom na makrofinančnú pomoc, ktoré sú držané v spoločnom rezervnom fonde, poskytnutím záruk do celkovej výšky 3 660 000 000 EUR v súvislosti s výnimočnou makrofinančnou pomocou Únie Ukrajine podľa článku 1 tohto rozhodnutia a podľa rozhodnutia (EÚ) 2022/1201 (ďalej len „kryté makrofinančné pomoci“).

2. Prípadné príspevky členských štátov sa poskytujú vo forme záruk, ktoré sú neodvolateľné, bezpodmienečné a dostupné na požiadanie, a to prostredníctvom dohody o záruke uzavretej s Komisiou v súlade s článkom 10.

3. Pomerný podiel príspevku príslušného členského štátu k sume uvedenej v odseku 1 zodpovedá pomernému podielu daného členského štátu na celkovom hrubom národnom dôchodku Únie, ako vyplýva zo stĺpca (1) tabuľky 4 v časti A („Financovanie ročného rozpočtu Únie, úvod“) okruhu Celkové príjmy rozpočtu na rok 2022, stanoveného vo všeobecnom rozpočte Únie na rozpočtový rok 2022 prijatom 24. novembra 2021.

4. Záruky sa vo vzťahu k jednotlivým členským štátom stanú platnými v deň nadobudnutia platnosti dohody o záruke medzi Komisiou a daným členským štátom uvedenej v článku 10.

Článok 10

**Dohody o záruke**

Komisia uzatvorí s každým členským štátom, ktorý poskytuje záruku podľa článku 9, dohodu o záruke. V uvedenej dohode sa stanovia pravidlá upravujúce záruku, ktoré sú pre všetky členské štáty rovnaké, a to najmä vrátane ustanovení:

b) ktorými sa stanoví povinnosť členských štátov splniť výzvy Komisie na plnenie zo záruky v súvislosti s krytými makrofinančnými pomocami po tom, ako boli alebo majú byť vyčerpané celkové sumy počiatočných rezerv vyčlenených v spoločnom rezervnom fonde v súvislosti s finančným záväzkom vyplývajúcim z krytých makrofinančných pomocí;

c) ktorými sa zabezpečí, že výzvy na plnenie zo záruky sú pomerné a vychádzajú z kľúča na určenie príspevkov uvedeného v článku 9 ods. 3;

d) ktorými sa zabezpečí, že v prípade nesplácania Ukrajinou, a to aj pokiaľ pôjde o očakávané nesplatenie, čo zahŕňa prípady úpravy harmonogramu splácania z akéhokoľvek dôvodu, výzvy na plnenie zo záruky zaistia schopnosť Únie splatiť finančné prostriedky podľa článku 1 ods. 2 vypožičané na kapitálových trhoch alebo od finančných inštitúcií;

e) ktorými sa zabezpečí, že výzvy na plnenie zo záruky môžu byť použité na doplnenie spoločného rezervného fondu na účely tvorby rezerv, ktoré boli vyčerpané v súvislosti s krytými makrofinančnými pomocami;

f) ktorými sa zabezpečí, že členský štát, ktorý výzvu nesplnil, zostáva zodpovedný za jej splnenie;

g) ktoré sa týkajú platobných podmienok.

**Oddiel 2**

**Tvorba rezerv na kryté makrofinančné pomoci a na niektoré finančné záväzky v rámci ELM na Ukrajine**

Článok 11

**Tvorba rezerv na kryté makrofinančné pomoci**

1. V prípade krytých makrofinančných pomocí sa uplatňuje miera tvorby rezerv vo výške 70 % namiesto všeobecného pravidla stanoveného v článku 31 ods. 5 treťom pododseku nariadenia (EÚ) 2021/947. Úroveň tvorby rezerv platených do spoločného rezervného fondu sa však zachováva na úrovni 9 % nesplateného záväzku z krytých makrofinančných pomocí a v prípade, že sa tieto rezervy použijú, sa dopĺňa na túto úroveň, pokým nedôjde k plnému vyčerpaniu záruk uvedených v článku 9.

2. Sumy vyplývajúce z výziev na plnenie zo záruky uvedených v článku 10 tvoria vonkajšie pripísané príjmy na splatenie finančných záväzkov z krytých makrofinančných pomocí a na platby do spoločného rezervného fondu v súlade s článkom 21 ods. 2 písm. a) bodom ii) nariadenia (EÚ, Euratom) 2018/1046.

3. Odchylne od článku 211 ods. 1 prvého pododseku druhej vety nariadenia o rozpočtových pravidlách sa suma záruk uvedená v článku 9 ods. 1 zahrnie do sumy povoleného finančného záväzku. Odchylne od článku 211 ods. 4 druhého pododseku nariadenia o rozpočtových pravidlách sa výška tvorby rezerv uvedená v odseku 2 tohto článku zohľadní pri výpočte tvorby rezerv vyplývajúcej z miery tvorby rezerv v súvislosti s krytými makrofinančnými pomocami.

4. Odchylne od článku 211 ods. 4 písm. c) nariadenia o rozpočtových pravidlách sa sumy vymožené od Ukrajiny v súvislosti s krytými makrofinančnými pomocami nepoužijú ako príspevok na tvorbu rezerv, a to do výšky výziev na plnenie zo záruky, ktoré splnili členské štáty podľa článku 10 písm. a). Predmetné sumy sa vrátia príslušným členským štátom.

*Článok 12*

**Posilnenie tvorby rezerv v súvislosti s niektorými finančnými záväzkami na Ukrajine zaručenými podľa rozhodnutia č. 466/2014/EÚ**

Odchylne od článku 31 ods. 8 tretej vety nariadenia (EÚ) 2021/947 sa miera tvorby rezerv vo výške 70 % uplatňuje na sumy úverov vyplatené po 15. júli 2022 v rámci finančných operácií Európskej investičnej banky na Ukrajine, ktoré Európska investičná banka podpísala pred 31. decembrom 2021 a ktoré sú zaručené EÚ v súlade s rozhodnutím č. 466/2014/EÚ (ďalej len „kryté finančné záväzky v rámci ELM na Ukrajine“), a články 211, 212 a 213 nariadenia o rozpočtových pravidlách sa uplatňujú s výhradou článkov 13 a 14 tohto rozhodnutia. Na účely článku 211 ods. 1 druhého pododseku nariadenia o rozpočtových pravidlách tvorba rezerv dosiahne do 31. decembra 2027 úroveň zodpovedajúcu miere tvorby rezerv uplatňovanej na celkovú sumu nesplatených záväzkov z krytých finančných záväzkov v rámci ELM na Ukrajine.

*Článok 13*

**Posúdenie primeranosti miery tvorby rezerv a postup preskúmania**

1. Komisia každých šesť mesiacov počínajúc 30. júnom 2023 a vždy, keď dospeje k záveru, že je to potrebné vzhľadom na iné dôvody alebo udalosti, posúdi, či nastali nové skutočnosti, ktoré by mohli trvalým a zmysluplným spôsobom ovplyvniť primeranosť miery tvorby rezerv vrátane miery tvorby splatených rezerv, ako sa uvádzajú v článkoch 11 a 12. Komisia najmä identifikuje prítomnosť významnej trvalej zmeny profilu kreditného rizika týchto expozícií s použitím údajov za obdobie najmenej dvoch rokov.

2. Komisia je splnomocnená zmeniť články 11 a 12 s cieľom upraviť mieru tvorby rezerv prostredníctvom delegovaného aktu v súlade s článkom 16, najmä aby sa zohľadnil vývoj uvedený v odseku 1.

*Článok 14*

**Tvorba rezerv držaných v spoločnom rezervnom fonde**

1. Namiesto všeobecného pravidla uvedeného v článku 31 ods. 6 nariadenia (EÚ) 2021/947 sa finančný záväzok z krytých makrofinančných pomocí kryje oddelene od ostatných finančných záväzkov v rámci záruky pre vonkajšiu činnosť a rezervy vyčlenené v spoločnom rezervnom fonde v súvislosti s krytou makrofinančnou pomocou sa použijú výlučne na finančné záväzky podľa tohto rozhodnutia a rozhodnutia (EÚ) 2022/1201.

Namiesto všeobecného pravidla uvedeného v článku 31 ods. 8 nariadenia (EÚ) 2021/947 sa finančný záväzok z krytých finančných záväzkov v rámci ELM na Ukrajine kryje oddelene od ostatných finančných záväzkov v rámci Garančného fondu pre vonkajšie opatrenia a rezervy vyčlenené v spoločnom rezervnom fonde v súvislosti s krytými finančných záväzkami v rámci ELM na Ukrajine sa použijú výlučne na finančné záväzky podľa tohto rozhodnutia a rozhodnutia (EÚ) 2022/1201.

2. Odchylne od článku 213 nariadenia o rozpočtových pravidlách sa efektívna miera tvorby rezerv neuplatňuje na rezervy vyčlenené v spoločnom rezervnom fonde v súvislosti s krytými makrofinančnými pomocami a krytými finančnými záväzkami v rámci ELM na Ukrajine.

3. Odchylne od článku 213 ods. 4 písm. a) nariadenia o rozpočtových pravidlách predstavuje každý prebytok tvorby rezerv uvedenej v článku 12 vonkajšie pripísané príjmy v zmysle článku 21 ods. 5 nariadenia o rozpočtových pravidlách k programom vonkajšej pomoci, v rámci ktorých je Ukrajina oprávneným subjektom.

Kapitola III   
Spoločné ustanovenia

Článok 15

**Postup výboru**

1. Komisii pomáha výbor v zmysle nariadenia (EÚ) č. 182/2011.

2. Ak sa odkazuje na tento odsek, uplatňuje sa článok 5 nariadenia (EÚ) č. 182/2011.

Článok 16

**Vykonávanie delegovania právomoci**

1. Komisii sa udeľuje právomoc prijímať delegované akty za podmienok stanovených v tomto článku.

2. Právomoc prijímať delegované akty uvedené v článku 13 ods. 2 sa Komisii udeľuje na dobu neurčitú od *dátumu nadobudnutia účinnosti tohto rozhodnutia*.

3. Delegovanie právomoci uvedenej v článku 13 ods. 2 môže Európsky parlament alebo Rada kedykoľvek odvolať. Rozhodnutím o odvolaní sa ukončuje delegovanie právomoci, ktorá sa v ňom uvádza. Rozhodnutie nadobúda účinnosť dňom nasledujúcim po jeho uverejnení v *Úradnom vestníku Európskej únie* alebo k neskoršiemu dátumu, ktorý je v ňom určený. Nie je ním dotknutá platnosť delegovaných aktov, ktoré už nadobudli účinnosť.

4. Komisia pred prijatím delegovaného aktu konzultuje s expertmi určenými jednotlivými členskými štátmi v súlade so zásadami stanovenými v Medziinštitucionálnej dohode z 13. apríla 2016 o lepšej tvorbe práva.

5. Komisia oznamuje delegovaný akt hneď po jeho prijatí súčasne Európskemu parlamentu a Rade.

6. Delegovaný akt prijatý podľa článku 13 ods. 2 nadobudne účinnosť, len ak Európsky parlament alebo Rada voči nemu nevzniesli námietku v lehote dvoch mesiacov odo dňa oznámenia uvedeného aktu Európskemu parlamentu a Rade alebo ak pred uplynutím uvedenej lehoty Európsky parlament a Rada informovali Komisiu o svojom rozhodnutí nevzniesť námietku. Na podnet Európskeho parlamentu alebo Rady sa táto lehota predĺži o dva mesiace.

Článok 17

**Výročná správa**

1. Komisia každý rok do 30. júna v rámci svojej výročnej správy predloží Európskemu parlamentu a Rade posúdenie vykonávania kapitoly I tohto rozhodnutia v predchádzajúcom roku vrátane hodnotenia tohto vykonávania. V uvedenej správe sa:

a) preskúma dosiahnutý pokrok v poskytovaní výnimočnej makrofinančnej pomoci Únie;

b) posúdi hospodárska situácia a vyhliadky Ukrajiny, ako aj plnenie požiadaviek a podmienok uvedených v článku 3 ods. 1;

c) uvedú súvislosti medzi požiadavkami a podmienkami stanovenými v memorande o porozumení, priebežnou makrofinančnou situáciou Ukrajiny a rozhodnutiami Komisie o uvoľnení splátok výnimočnej makrofinančnej pomoci Únie.

2. Najneskôr do dvoch rokov po skončení obdobia dostupnosti pomoci Komisia predloží Európskemu parlamentu a Rade správu o hodnotení *ex post*, v ktorej posúdi výsledky a efektívnosť ukončenej výnimočnej makrofinančnej pomoci Únie a rozsah, v akom prispela k cieľom pomoci.

Kapitola IV   
Zmena rozhodnutia (EÚ) 2022/1201 a záverečné ustanovenie

Článok 18

Rozhodnutie (EÚ) 2022/1201 sa mení takto:

1. V článku 1 ods. 2 sa druhá veta nahrádza takto:

„Úvery podľa odseku 1 a rozhodnutia [COM(2022) XXX – *tento návrh*] majú spoločne maximálnu priemernú splatnosť 25 rokov.“

2. Článok 7 sa vypúšťa.

Článok 19

Toto rozhodnutie nadobúda účinnosť dňom nasledujúcim po jeho uverejnení v *Úradnom vestníku Európskej únie*.

V Bruseli

Za Európsky parlament Za Radu

predsedníčka predseda

LEGISLATÍVNY FINANČNÝ VÝKAZ

1. RÁMEC NÁVRHU/INICIATÍVY

1.1. Názov návrhu/iniciatívy

Návrh rozhodnutia Európskeho parlamentu a Rady o poskytnutí makrofinančnej pomoci Ukrajine

1.2. Príslušné oblasti politiky *v*rámci ABM/ABB[[26]](#footnote-27)

Oblasť politiky: Hospodárske a finančné záležitosti

Činnosť: Medzinárodné hospodárske a finančné záležitosti

1.3. Návrh/iniciatíva sa týka:

**novej akcie**

 **novej akcie, ktorá nadväzuje na pilotný projekt/prípravnú akciu[[27]](#footnote-28)**

**predĺženia trvania existujúcej akcie**

**zlúčenia jednej alebo viacerých akcií do ďalšej/novej akcie alebo presmerovania jednej alebo viacerých akcií na ďalšiu/novú akciu**

1.4. Ciele

1.4.1. Všeobecné ciele

„Nový impulz pre zamestnanosť, rast a investície: podpora prosperity za hranicami EÚ“

1.4.2. Špecifické ciele

Špecifický cieľ č.

„Podpora prosperity za hranicami EÚ“

Príslušné činnosti v rámci ABM/ABB

Činnosti súvisiace s GR pre hospodárske a finančné záležitosti (GR ECFIN) sa týkajú:

a) podpory makrofinančnej stability a presadzovania reforiem na podporu rastu mimo EÚ, a to aj prostredníctvom pravidelného hospodárskeho dialógu s kľúčovými partnermi a poskytnutím makrofinančnej pomoci, a

b) podpory procesu rozširovania, vykonávania politiky EÚ v oblasti rozširovania a susedstva a iných priorít EÚ u partnerov vykonávaním hospodárskej analýzy a poskytovaním posúdení a poradenstva pri tvorbe politík.

1.4.3. Očakávané výsledky a vplyv

*Uveďte, aký vplyv by mal mať návrh/iniciatíva na prijímateľov/cieľové skupiny.*

* Poskytnúť Ukrajine makrofinančnú pomoc s cieľom podporiť jej hospodársku odolnosť a stabilitu za vojnových okolností.
* Prispieť k zabezpečeniu potrieb vonkajšieho financovania Ukrajiny na rok 2022 v súvislosti s výrazným zhoršením jej platobnej bilancie v dôsledku nevyprovokovanej a neodôvodnenej ruskej invázie na Ukrajinu.
* Uľahčiť potreby financovania rozpočtu partnera ako pokračovanie už poskytnutej núdzovej pomoci.
* Podporiť štrukturálne reformy zamerané na zlepšovanie celkového makroekonomického riadenia, posilňovanie správy hospodárskych záležitostí a transparentnosti a zlepšovanie podmienok pre udržateľný rast.

1.4.4. Ukazovatele výkonnosti

*Uveďte ukazovatele na monitorovanie pokroku a dosiahnutých výsledkov.*

Od ukrajinských orgánov sa bude vyžadovať, aby útvarom Komisie pravidelne podávali správy o súbore ekonomických ukazovateľov a o požiadavkách na podávanie správ zahrnutých v MoP.

Útvary Komisie budú aj naďalej monitorovať riadenie verejných financií, a to v nadväznosti na operatívne posúdenie finančných tokov a administratívnych postupov na Ukrajine, ktoré bolo vykonané v júni 2020. Komisia uskutoční druhé operatívne posúdenie počas vykonávania operácie.

V navrhovanom legislatívnom rozhodnutí sa počíta s výročnou správou Rade a Európskemu parlamentu o makrofinančnej pomoci, ktorá bude zahŕňať posúdenie vykonávania tejto operácie. Do dvoch rokov od uvoľnenia poslednej splátky sa uskutoční nezávislé hodnotenie pomoci *ex post*.

1.5. Dôvody návrhu/iniciatívy

1.5.1. Požiadavky, ktoré sa majú splniť v krátkodobom alebo dlhodobom horizonte, vrátane podrobného harmonogramu prvotnej fázy vykonávania iniciatívy

Vyplácanie pomoci bude podmienené splnením politických podmienok uvedených v memorande o porozumení medzi Komisiou a orgánmi Ukrajiny. Pomoc sa má vyplatiť vo viacerých splátkach. Uvoľnenie splátok by sa uskutočnilo rýchlo po schválení tohto návrhu a nadobudnutí platnosti príslušného MoP a v nadväznosti na to by sa splátky sprístupnili.

Pomoc bude riadiť Komisia. V súlade s nariadením o rozpočtových pravidlách sa uplatňujú osobitné ustanovenia týkajúce sa prevencie proti podvodom a iným nezrovnalostiam.

Komisia a ukrajinské orgány sa dohodnú na memorande o porozumení, v ktorom sa stanovia požiadavky na podávanie správ. Komisia bude úzko spolupracovať s medzinárodnými finančnými inštitúciami a vnútroštátnymi orgánmi s cieľom monitorovať príslušný vývoj a uplatňovanie požiadaviek a podmienok dohodnutých v MoP.

1.5.2. Prínos zapojenia Únie (môže byť výsledkom rôznych faktorov, napr. lepšej koordinácie, právnej istoty, väčšej účinnosti alebo komplementárnosti). Na účely tohto bodu je „prínos zapojenia Únie“ hodnota vyplývajúca zo zásahu Únie, ktorá dopĺňa hodnotu, ktorú by inak vytvorili len samotné členské štáty.

Tento návrh makrofinančnej pomoci Ukrajine do výšky 5 mld. EUR je súčasťou cieľa EÚ poskytnúť 9 mld. EUR vo forme krátkodobej podpory likvidity. Návrh nadväzuje na rozhodnutie (EÚ) 2022/1201 o poskytnutí makrofinančnej pomoci Ukrajine vo výške 1 mld. EUR vo forme úverov, ktorá bola v plnej výške vyplatená začiatkom augusta 2022, a uvedené rozhodnutie sa ním mení. Touto makrofinančnou pomocou sa posilňujú aj akcie Únie na priamu humanitárnu a hospodársku podporu a podporu obrany, ako aj iniciatívy Únie na koordinovanie mnohostranných akcií, ako sú „Stand-up for Ukraine“ (Postav sa za Ukrajinu). Makrofinančná pomoc je vo svojej podstate katalyzátorom reforiem, ktoré posilňujú krátkodobú odolnosť krajiny a prispievajú aj k posilneniu dlhodobejšej stability. Tieto očakávané výsledky sú pre Ukrajinu obzvlášť dôležité v tejto kritickej chvíli.

Poskytnutie ďalšej podpory Ukrajine vo forme úverov v tomto okamihu môže ukrajinským orgánom pomôcť pri prekonávaní bezprostredných a najnaliehavejších výziev v oblasti financovania, ktoré vyplývajú z vedenia vojny. Navyše podporou úsilia orgánov o udržanie stabilného makrofinančného prostredia navrhovaná makrofinančná pomoc zvyšuje pridanú hodnotu celkového zapojenia EÚ na Ukrajine a zlepšuje účinnosť ďalších foriem finančnej pomoci EÚ krajine vrátane operácií rozpočtovej podpory a grantov dostupných prostredníctvom nástrojov na financovanie vonkajšej činnosti v rámci aktuálneho viacročného finančného rámca na roky 2021 – 2027.

Projektové financovanie ani technická pomoc by neboli vhodné ani dostatočné na riešenie širších makrofinančných cieľov tejto výnimočnej makrofinančnej pomoci. Kľúčovou pridanou hodnotou makrofinančnej pomoci v porovnaní s inými nástrojmi EÚ je rýchle zmiernenie vonkajšieho finančného obmedzenia a pomoc pri zaistení pretrvávajúceho stabilného makrofinančného rámca, a to aj prostredníctvom podpory trvalej a udržateľnej platobnej bilancie a rozpočtovej situácie, s uplatnením vhodného rámca pre požiadavky na podávanie správ. Vďaka tomu, že makrofinančná pomoc pomôže zaistiť vhodný celkový politický rámec, môže zvýšiť aj účinnosť opatrení financovaných na Ukrajine v rámci iných, užšie zameraných finančných nástrojov EÚ.

1.5.3. Poznatky získané z podobných skúseností v minulosti

Operácie makrofinančnej pomoci u partnerov sú predmetom hodnotenia *ex post*. Z minulých hodnotení *ex post* týkajúcich sa predchádzajúcich operácií makrofinančnej pomoci Ukrajine vyplýva, že vo všeobecnosti boli z hľadiska svojich cieľov, finančného krytia a politických cieľov veľmi relevantné.

Zásadne podporili Ukrajinu pri riešení jej problémov s platobnou bilanciou a vykonávaní kľúčových štrukturálnych reforiem s cieľom stabilizovať hospodárstvo a posilniť udržateľnosť jej zahraničnej pozície. Umožnili fiškálne úspory a finančné výhody a pôsobili ako katalyzátor ďalšej finančnej podpory a dôvery investorov. Balík podmienok spojených s makrofinančnou pomocou bol v plnom súlade so súvisiacim programom MMF a na politickej úrovni sa ním vytvoril posilňujúci účinok, ktorý prispel k mobilizácii ukrajinských orgánov v súvislosti so zásadnými reformami, najmä v oblastiach, na ktoré sa nevzťahovali iné medzinárodné darcovské programy.

1.5.4. Zlučiteľnosť s viacročným finančným rámcom a možná synergia s inými vhodnými nástrojmi

Rezervy na makrofinančnú pomoc vo VFR na roky 2021 – 2027 sa v zásade tvoria s mierou 9 % do spoločného rezervného fondu zriadeného podľa článku 212 nariadenia Európskeho parlamentu a Rady (EÚ, Euratom) 2018/1046.

V súlade so zásadou správneho finančného riadenia a vzhľadom na v súčasnosti odhadovanú expozíciu voči riziku je potrebné zaviesť 70 % krytie týchto dodatočných expozícii súvisiacich so situáciou na Ukrajine. Z rozpočtu EÚ sa poskytne zabezpečenie pri prvej strate na 9 % z celkového balíka 6 mld. EUR vo forme úverov. To by bolo posilnené zárukami členských štátov na ďalších61 % hodnoty úverov.

Okrem toho vzhľadom na ťažkú situáciu Ukrajiny a s cieľom podporiť ju na ceste dlhodobej stability by Únia mala mať možnosť mimoriadne kryť náklady na úrokovú sadzbu a odpustiť Ukrajine administratívne náklady. Bonifikácia úrokov by sa počas VFR na roky 2021 – 2027 mala hradiť z finančného krytia uvedeného v článku 6 ods. 2 písm. a) prvej zarážke nariadenia (EÚ) 2021/947.

Okrem poskytovania priamej podpory Európska komisia v júli 2022 odsúhlasila zmenu účelu úverov vo výške 1,59 mld. EUR v rámci mandátu Európskej investičnej banky (EIB) na poskytovanie vonkajších úverov (ELM) Ukrajine podporených zárukami z rozpočtu EÚ. EIB vyplatí sumu 1,05 mld. EUR počas tretieho štvrťroka 2022. Ďalších 536 mil. EUR vo forme úverov má EIB vyplatiť v rokoch 2022 až 2023 s cieľom pomôcť financovať obnovenie vybraných investičných projektov. Keďže ide o úvery poskytované ukrajinskému štátu (alebo ním zaručené), predstavujú rovnakú úroveň rizika ako úvery výnimočnej makrofinančnej pomoci. Podľa dohôd o záruke v rámci ELM má EIB právo na plnenie z rozpočtu EÚ do plnej výšky strát, ktoré jej vzniknú v súvislosti s týmito úvermi. Malo by sa preto objasniť, že na tieto expozície by sa mal uplatňovať rovnaký prístup predbežnej opatrnosti a že príslušné dodatočné rezervy by sa mali vytvoriť v osobitnej spoločnej zložke spoločného rezervného fondu (SRF) vyhradenej pre Ukrajinu. V tomto návrhu sa preto predpokladá rozšírenie 70 % miery tvorby rezerv na uvedenú dodatočnú expozíciu vo výške 1,59 mld. EUR vyplývajúcu z úverov EIB so zmeneným účelom.

*Možné synergie s inými vhodnými nástrojmi*

EÚ patrí k hlavným darcom v prospech Ukrajiny, podporuje jej hospodárske, štrukturálne a inštitucionálne reformy, ako aj občiansku spoločnosť. Poskytnutie ďalšej podpory Ukrajine vo forme úverov v tomto momente môže ukrajinským orgánom pomôcť pri prekonávaní významných výziev v oblasti financovania, ktoré vyplývajú z vedenia vojny. Navyše podporou úsilia orgánov o udržanie stabilného makrofinančného prostredia navrhovaná makrofinančná pomoc zvyšuje pridanú hodnotu celkového zapojenia EÚ na Ukrajine a zlepšuje účinnosť ďalších foriem finančnej pomoci EÚ krajine vrátane operácií rozpočtovej podpory a grantov dostupných prostredníctvom nástrojov na financovanie vonkajšej činnosti v rámci aktuálneho viacročného finančného rámca na roky 2021 – 2027. Navrhovaná makrofinančná pomoc je zároveň súčasťou širšej iniciatívy EÚ na podporu a obnovu Ukrajiny a je neoddeliteľnou súčasťou celkovej medzinárodnej podpory pre Ukrajinu[[28]](#footnote-29).

1.5.5. Posúdenie rôznych disponibilných možností financovania vrátane možnosti prerozdelenia

Vďaka používaniu úverov poskytnutie makrofinančnej pomoci zvyšuje účinnosť rozpočtu EÚ pomocou pákového efektu a zabezpečuje najlepšiu nákladovo efektívnu možnosť.

Komisia je splnomocnená požičiavať si finančné prostriedky z kapitálových trhov v mene Európskej únie, ako aj Euratomu s využitím záruky rozpočtu EÚ. Cieľom je získať finančné prostriedky na trhu za najlepšie dostupné sadzby vďaka svojmu špičkovému úverovému postaveniu EÚ/Euratomu (rating AAA od agentúr Fitch, Moody's a DBRS, rating AA od S&P, všetky so stabilným výhľadom) a potom ich ďalej požičať oprávneným dlžníkom v kontexte poskytovania úverov v rámci Európskeho finančného stabilizačného mechanizmu, platobnej bilancie, makrofinančnej pomoci a projektov Euratomu. Prijímanie a poskytovanie pôžičiek sa uskutočňuje ako nadväzná operácia, čím sa zabezpečuje, aby rozpočet EÚ nebol vystavený žiadnemu úrokovému ani devízovému riziku. Cieľ získania finančných prostriedkov za najlepšie dostupné sadzby pre činnosti prijímania a poskytovania pôžičiek bol dosiahnutý, pretože uvedené sadzby sú v súlade s partnerskými inštitúciami (Európska investičná banka, Európsky finančný stabilizačný mechanizmus a Európsky mechanizmus pre stabilitu).

1.6. Trvanie a finančný vplyv návrhu/iniciatívy

**obmedzené trvanie**

*  v platnosti od [DD/MM]RRRR do [DD/MM]RRRR
*  Finančný vplyv trvá od roku 2021 do roku 2027 v prípade viazaných rozpočtových prostriedkov a od roku 2022 do roku 2027 v prípade platobných rozpočtových prostriedkov.

**neobmedzené trvanie**

* Počiatočná fáza vykonávania bude trvať od RRRR do RRRR,
* a potom bude implementácia pokračovať v plnom rozsahu.

1.7. Plánovaný spôsob riadenia

**Priame riadenie** na úrovni Komisie

*  prostredníctvom jej útvarov vrátane zamestnancov v delegáciách Únie
*  prostredníctvom výkonných agentúr.

**Zdieľané riadenie** s členskými štátmi

**Nepriame riadenie**, pri ktorom sa plnením rozpočtu poveria:

*  tretie krajiny alebo subjekty, ktoré tieto krajiny určili,
*  medzinárodné organizácie a ich agentúry (uveďte),
*  Európska investičná banka (EIB) a Európsky investičný fond,
*  subjekty uvedené v článkoch 70 a 71 nariadenia o rozpočtových pravidlách,
*  verejnoprávne subjekty,
*  súkromnoprávne subjekty poverené vykonávaním verejnej služby, pokiaľ sú im poskytnuté primerané finančné záruky,
*  súkromnoprávne subjekty spravované právom členského štátu, ktoré sú poverené vykonávaním verejno-súkromného partnerstva a ktorým sú poskytnuté primerané finančné záruky,
*  osoby poverené vykonávaním osobitných činností v oblasti SZBP podľa hlavy V Zmluvy o Európskej únii a určené v príslušnom základnom akte.
* *V prípade viacerých spôsobov riadenia uveďte v oddiele „Poznámky“ presnejšie vysvetlenie.*

2. OPATRENIA V OBLASTI RIADENIA

2.1. Pravidlá monitorovania a podávania správ

Uveďte frekvenciu a podmienky, ktoré sa vzťahujú na tieto opatrenia.

Opatrenia, ktoré sa majú financovať podľa tohto rozhodnutia, sa budú vykonávať s priamym riadením na úrovni Komisie z ústredia.

Táto pomoc má makroekonomický charakter. Útvary Komisie budú monitorovať akciu na základe konkrétnych opatrení, ktoré budú dohodnuté s ukrajinskými orgánmi v memorande o porozumení.

2.2. Systémy riadenia a kontroly

2.2.1. Opodstatnenie navrhovaných spôsobov riadenia, mechanizmov vykonávania financovania, spôsobov platby a stratégie kontroly

Opatrenia, ktoré sa majú financovať podľa tohto rozhodnutia, sa budú vykonávať s priamym riadením na úrovni Komisie z ústredia.

Vyplácanie makrofinančnej pomoci závisí od úspešných preskúmaní a je naviazané na splnenie politických podmienok spojených s operáciou. Komisia dôsledne monitoruje dodržiavanie týchto podmienok.

2.2.2. Informácie o zistených rizikách a systémoch vnútornej kontroly zavedených na ich zmierňovanie

*Zistené riziká*

S navrhovanými operáciami makrofinančnej pomoci súvisia politické, správcovské a metodické riziká.

Hlavné riziko pre operáciu vyplýva z pokračovania vojny spôsobenej neodôvodnenou a nevyprovokovanou inváziou Ruska na Ukrajinu, ktorá by mohla mať ďalší negatívny vplyv na makroekonomickú stabilitu Ukrajiny a ovplyvniť vyplácanie a/alebo splácanie navrhovanej makrofinančnej pomoci.

Existuje riziko, že makrofinančná pomoc by sa mohla použiť podvodne. Keďže makrofinančná pomoc nie je vyhradená na konkrétne výdavky (napríklad na rozdiel od projektového financovania), toto riziko sa vzťahuje na faktory ako všeobecná kvalita riadiacich systémov Národnej banky Ukrajiny a ministerstva financií, administratívne postupy, funkcie kontroly a dohľadu, bezpečnosť IT systémov a primeranosť kapacity interného a externého auditu.

Tretie riziko vyplýva z možnosti, že Ukrajina si nebude plniť svoje finančné záväzky voči EÚ vyplývajúce z navrhovaného úveru v rámci makrofinančnej pomoci (riziko zlyhania alebo úverové riziko), čo by mohlo byť spôsobené napríklad významným ďalším zhoršením platobnej bilancie a fiškálnej pozície partnera.

*Systémy vnútornej kontroly*

Za overovanie, kontrolu a audit makrofinančnej pomoci bude zodpovedať Komisia vrátane Európskeho úradu pre boj proti podvodom (OLAF) a Európsky dvor audítorov, ako sa predpokladá v článku 129 nariadenia o rozpočtových pravidlách.

Komisia bude počas vykonávania pravidelne kontrolovať vyhlásenia partnera. Platba podlieha: 1. monitorovaniu zamestnancami GR ECFIN a 2. bežnému kontrolnému postupu stanovenému finančným tokom (model 2) používaným v GR ECFIN. Vyplácanie týkajúce sa operácií makrofinančnej pomoci môže podliehať ďalším nezávislým (listinným a/alebo na mieste) overeniam *ex post* úradníkmi tímu pre kontroly *ex post* daného GR. Takéto overenia sa môžu začať aj na žiadosť zodpovedného povoľujúceho úradníka vymenovaného subdelegovaním. Prerušenie a pozastavenie platieb, finančné opravy (realizované Komisiou) a vymáhanie prostriedkov sa môžu vykonávať, ak je to potrebné (dosiaľ sa nevyskytli), a vyslovene sa predpokladajú v dohodách o financovaní s partnermi.

2.2.3. Odhad a opodstatnenie nákladovej účinnosti kontrol (pomer medzi nákladmi na kontroly a hodnotou súvisiacich riadených finančných prostriedkov) a posúdenie očakávaných úrovní rizika chyby (pri platbe a uzavretí)

Zavedené systémy kontroly zabezpečili v prípade platieb makrofinančnej pomoci účinnú mieru chybovosti 0 %. Nie sú známe prípady podvodu, korupcie ani nezákonnej činnosti. Operácie makrofinančnej pomoci majú jasnú intervenčnú logiku – takú, ktorá Komisii umožňuje hodnotiť ich vplyv. Kontroly umožňujú potvrdenie uistenia a dosiahnutia politických cieľov a priorít.

2.3. Opatrenia na predchádzanie podvodom a nezrovnalostiam

Uveďte existujúce alebo plánované preventívne a ochranné opatrenia, napr. zo stratégie boja proti podvodom.

Na zmiernenie rizík podvodného používania sa prijalo a prijme niekoľko opatrení:

Po prvé, dohoda o úvere bude zahŕňať súbor ustanovení o inšpekciách, predchádzaní podvodom, auditoch a vymáhaní finančných prostriedkov v prípade podvodu alebo korupcie. Ďalej sa predpokladá, že s pomocou bude spojených niekoľko požiadaviek na podávanie správ s cieľom posilniť transparentnosť a zodpovednosť za využívanie finančných prostriedkov. Pomoc sa zároveň vyplatí na osobitný účet v Národnej banke Ukrajiny.

Okrem toho v súlade s požiadavkami nariadenia o rozpočtových pravidlách uskutočnia útvary Komisie operatívne posúdenie finančných a administratívnych tokov Ukrajiny, aby overili, že zavedené postupy na riadenie programu pomoci vrátane makrofinančnej pomoci poskytujú primerané záruky. Predchádzajúce posúdenie sa uskutočnilo v júni 2020 a týka sa oblastí, akými sú zostavovanie a plnenie rozpočtu, verejná vnútorná finančná kontrola, interný a externý audit, verejné obstarávanie, riadenie hotovosti a verejného dlhu, ako aj nezávislosť centrálnej banky. Komisia vykoná druhé operatívne posúdenie počas vykonávania navrhovanej operácie výnimočnej makrofinančnej pomoci.

Napokon, za overovanie, kontrolu a audit pomoci bude zodpovedať Komisia vrátane Európskeho úradu pre boj proti podvodom (OLAF) a Európsky dvor audítorov, ako sa predpokladá v článku 129 nariadenia o rozpočtových pravidlách.

3. ODHADOVANÝ FINANČNÝ VPLYV NÁVRHU/INICIATÍVY

3.1. Príslušné okruhy viacročného finančného rámca a rozpočtové riadky výdavkov

* Existujúce rozpočtové riadky

*V poradí, v akom za sebou nasledujú okruhy viacročného finančného rámca a rozpočtové riadky.*

|  |  |  |  |  |  |  |
| --- | --- | --- | --- | --- | --- | --- |
| Okruh viacročného finančného rámca | Rozpočtový riadok | Druh výdavkov | Príspevky | | | |
| Číslo | DRP/NRP**[[29]](#footnote-30)** | krajín EZVO[[30]](#footnote-31) | kandidátskych krajín[[31]](#footnote-32) | tretích krajín | v zmysle článku 21 ods. 2 písm. b) nariadenia o rozpočtových pravidlách |
| 6 | 14 02 01 11 Východné susedstvo | DRP | NIE | NIE | NIE | NIE |
| 6 | 14 02 01 70 NDICI – Globálna Európa – Tvorba rezerv pre spoločný rezervný fond | DRP | NIE | NIE | NIE | NIE |

* Požadované nové rozpočtové riadky – neuplatňuje sa

3.2. Odhadovaný finančný vplyv návrhu na rozpočtové prostriedky

3.2.1. Zhrnutie odhadovaného vplyvu na operačné rozpočtové prostriedky

*  Návrh/iniciatíva si nevyžaduje použitie operačných rozpočtových prostriedkov.
*  Návrh/iniciatíva si vyžaduje použitie týchto operačných rozpočtových prostriedkov:

v mil. EUR (zaokrúhlené na 3 desatinné miesta)

|  |  |  |
| --- | --- | --- |
| **Okruh viacročného finančného**  **rámca** | 6 | **Okruh 6 – Susedstvo a svet** |

|  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- |
| GR: NEAR |  |  | | Rok  **2021** | Rok  **2022** | Rok  **2023** | Rok  **2024** | Rok  **2025** | Rok  **2026** | Rok  **2027** | **SPOLU** |
| □ Operačné rozpočtové prostriedky MFP I[[32]](#footnote-33) | | | |  |  |  |  |  |  |  |  |
| Rozpočtový riadok**[[33]](#footnote-34)**  14 02 01 11 Východné susedstvo [[34]](#footnote-35) | Záväzky | | (a) |  |  | 20,0 | 20,0 | 20,0 | 20,0 | 20,0 | **100,0** |
| Platby | | (b) |  |  | 20,0 | 20,0 | 20,0 | 20,0 | 20,0 | **100,0** |
| □ Operačné rozpočtové prostriedky MFP II | | | | | | | | | | | |
| Rozpočtový riadok  14 02 01 11 Východné susedstvo **[[35]](#footnote-36)** | Záväzky | | (a) |  |  | 150,0 | 150,0 | 150,0 | 150,0 | 150,0 | **750,0** |
| Platby | | (b) |  |  | 150,0 | 150,0 | 150,0 | 150,0 | 150,0 | **750,0** |
| □ Tvorba rezerv na vyplatenie úverov EIB vo výške 1,586 mld. EUR v rámci mandátu na poskytovanie vonkajších úverov | | | | | | | | | | | |
| Rozpočtový riadok  14 02 01 70 05 NDICI – Tvorba rezerv pre spoločný rezervný fond (tvorba rezerv vo výške 9 %) | Záväzky | | (a) |  |  |  |  | 47,58 | 47,58 | 47,58 | **142,74** |
| Platby | | (b) |  |  |  |  | 47,58 | 47,58 | 47,58 | **142,74** |
| Rozpočtový riadok  14 02 01 70 05 NDICI – Tvorba rezerv pre spoločný rezervný fond**[[36]](#footnote-37)** (tvorba rezerv vo výške 61 %) | Záväzky | | (a) |  |  |  |  | 322,48 | 322,48 | 322,48 | **967,46** |
| Platby | | (b) |  |  |  |  | 322,48 | 322,48 | 322,48 | **967,46** |
| **Rozpočtové prostriedky pre GR NEAR SPOLU** | Záväzky | | Spolu (a) |  |  | **170,0** | **170,0** | **540,06** | **540,06** | **540,06** | **1 960,2** |
| Platby | | Spolu (b) |  |  | **170,0** | **170,0** | **540,06** | **540,06** | **540,06** | **1 960,2** |
|  | | | | | | | | | | | |
| GR: ECFIN |  |  | | Rok  **2021** | Rok  **2022** | Rok  **2023** | Rok  **2024** | Rok  **2025** | Rok  **2026** | Rok  **2027** | **SPOLU** |
| □ MFP I8 | | | | | | | | | | | |
| Rozpočtový riadok  14 02 01 70 06 NDICI – Tvorba rezerv pre spoločný rezervný fond [[37]](#footnote-38) | Záväzky | | (c) | 27,3 | 62,7 |  |  |  |  |  | **90,0** |
|  | Platby | | (d) |  |  |  | 81,2 | 8,8 |  |  | **90,0** |
| □ MFP II | | | | | | | | | | | |
| Rozpočtový riadok  14 02 01 70 06 NDICI – Tvorba rezerv pre spoločný rezervný fond [[38]](#footnote-39) | Záväzky | | (c) |  | 62,4 | 162,6 | 32,5 | 143,4 | 49,1 |  | **450,0** |
| Platby | | (d) |  |  |  |  | 91,2 | 300,0 | 58,8 | **450,0** |
| □ Administratívne rozpočtové prostriedky financované z finančného krytia na vykonávanie osobitných programov**[[39]](#footnote-40)** | | | |  | | | | | | | |
| Rozpočtový riadok  14 20 03 01 Granty poskytované v rámci makrofinančnej pomoci | Záväzky | | (c) |  | 0,15 |  |  | 0,15 |  |  | **0,3** |
| Platby | | (d) |  | 0,15 |  |  | 0,15 |  |  | **0,3** |
| **Rozpočtové prostriedky pre GR ECFIN SPOLU** | Záväzky | | Spolu (c) | **27,3** | **125,2** | **162,6** | **32,5** | **143,55** | **49,1** |  | **540,3** |
| Platby | | Spolu (d) |  | **0,15** |  | **81,2** | **100,15** | **300,0** | **58,8** | **540,3** |

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| **Rozpočtové prostriedky OKRUHU 6** viacročného finančného rámca **SPOLU** | Záväzky | = a + c | **27,3** | **125,2** | **332,6** | **202,5** | **683,6** | **589,19** | **540,06** | **2 500,5** |
| Platby | = b + d |  | **0,15** | **170,0** | **251,2** | **640,22** | **840,06** | **598,87** | **2 500,5** |

|  |  |  |
| --- | --- | --- |
| **Okruh viacročného finančného rámca** | **7** | „Administratívne výdavky“ |

Tento oddiel treba vyplniť s použitím rozpočtových údajov administratívnej povahy, ktoré sa najprv uvedú v prílohe k legislatívnemu finančnému výkazu (príloha V k interným pravidlám), ktorá sa na účely medziútvarovej konzultácie nahrá do aplikácie DECIDE.

v mil. EUR (zaokrúhlené na 3 desatinné miesta)

|  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- |
|  |  | |  | Rok  **2022** | Rok  **2023** | Rok  **2024** | Rok  **2025** | Rok  **2026** | Rok  **2027** | | **SPOLU** |
| GR: ECFIN |  |
| □ Ľudské zdroje | | | | 0,848 | 0,424 | 0,424 | 0,072 | 0,072 | 0,072 | **1,912** | |
| □ Ostatné administratívne výdavky | | | | – | 0,06 | – | – | – | – | 0,06 | |
| **GR ECFIN SPOLU** | Rozpočtové prostriedky | | | 0,848 | 0,484 | 0,424 | 0,072 | 0,072 | 0,072 | **1,972** | |

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| **Rozpočtové prostriedky**  **OKRUHU 7**  viacročného finančného rámca **SPOLU** | (Záväzky spolu = Platby spolu) | 0,848 | 0,484 | 0,424 | 0,072 | 0,072 | 0,072 | **1,972** |

v mil. EUR (zaokrúhlené na 3 desatinné miesta)

|  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- |
|  |  |  | Rok  2021 | Rok  2022 | Rok  2023 | Rok  2024 | Rok  2025 | Rok  2026 | Rok  2027 | | **SPOLU** |
| **Rozpočtové prostriedky OKRUHOV 1 až 7** viacročného finančného rámca **SPOLU** | Záväzky | | 27,3 | 126,098 | 333,084 | 202,924 | 683,672 | 589,262 | 540,132 | 2 502,472 | |
| Platby | |  | 0,998 | 170,484 | 251,624 | 640,292 | 840,132 | 598,942 | 2 502,472 | |

3.2.2. Odhadované výsledky financované z operačných rozpočtových prostriedkov

Viazané rozpočtové prostriedky v mil. EUR (zaokrúhlené na 3 desatinné miesta)

|  |  |  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| **Uveďte ciele a výstupy**   |  | Rok 2021 | | Rok 2022 | | | Rok 2023 | | | Rok 2024 | | Rok 2025 | | Rok 2026 | | Rok 2027 | | | **SPOLU** | | |
| **VÝSTUPY** | | | | | | | | | | | | | | | | | | | | |
| Druh[[40]](#footnote-41) | Počet | Náklady | Počet | Náklady | Počet | | Náklady | Počet | | Náklady | Počet | Náklady | Počet | Náklady | | Počet | Náklady | | Počet spolu | Náklady spolu |
| ŠPECIFICKÝ CIEĽ č. 1[[41]](#footnote-42)… | |  |  |  |  |  | |  |  | |  |  |  |  |  | |  |  | |  |  |
| ‒ Výstup | Vyplatenie grantov |  |  |  |  |  | | 170,0 |  | | 170,0 |  | 170,0 |  | 170,0 | |  | 170,0 | |  | 850 |
| ‒ Výstup | Tvorba rezerv na záruku pre vonkajšiu činnosť |  | 27,3 |  | 125,2 |  | | 162,6 |  | | 32,5 |  | 513,46 |  | 419,16 | |  | 370,06 | |  | 1 650,2 |
| ‒ Výstup | Operatívne posúdenie |  |  | 1 | 0,15 |  | |  |  | |  |  |  |  |  | |  |  | | 1 | 0,15 |
| ‒ Výstup | Hodnotenie *ex post* |  |  |  |  |  | |  | 1 | | 0,15 |  |  |  |  | |  |  | | 1 | 0,15 |
| **SPOLU** | |  | **27,3** | **1** | **125,2** |  | | **332,6** | 1 | | **202,65** |  | **683,46** |  | **589,16** | |  | **540,06** | |  | **2 500,5** |

3.2.3. Zhrnutie odhadovaného vplyvu na administratívne rozpočtové prostriedky

* X Návrh/iniciatíva si vyžaduje použitie týchto administratívnych rozpočtových prostriedkov:

v mil. EUR (zaokrúhlené na 3 desatinné miesta)

|  |  |  |  |  |  |  |  |
| --- | --- | --- | --- | --- | --- | --- | --- |
|  | Rok 2022 | Rok 2023 | Rok 2024 | Rok 2025 | Rok 2026 | Rok 2027 | **SPOLU** |

|  |  |  |  |  |  |  |  |
| --- | --- | --- | --- | --- | --- | --- | --- |
| **OKRUH 7**  **viacročného finančného rámca** |  |  |  |  |  |  |  |
| Ľudské zdroje | 0,848 | 0,424 | 0,424 | 0,072 | 0,072 | 0,072 | **1,912** |
| Ostatné administratívne výdavky | – | 0,06 | – | – | – | – | 0,06 |
| **Medzisúčet OKRUHU 7**  **viacročného finančného rámca** | 0,848 | 0,484 | 0,424 | 0,072 | 0,072 | 0,072 | **1,972** |

|  |  |  |  |  |  |  |  |
| --- | --- | --- | --- | --- | --- | --- | --- |
| **Mimo OKRUHU 7[[42]](#footnote-43)**  **viacročného finančného rámca** |  |  |  |  |  |  |  |
| Ľudské zdroje |  |  |  |  |  |  |  |
| Ostatné administratívne výdavky |  |  |  |  |  |  |  |
| **Medzisúčet mimo OKRUHU 7 viacročného finančného rámca** |  |  |  |  |  |  |  |

|  |  |  |  |  |  |  |  |
| --- | --- | --- | --- | --- | --- | --- | --- |
| **SPOLU** | 0,848 | 0,484 | 0,424 | 0,072 | 0,072 | 0,072 | **1,972** |

Rozpočtové prostriedky potrebné na ľudské zdroje a na ostatné administratívne výdavky budú pokryté rozpočtovými prostriedkami GR, ktoré už boli pridelené na riadenie akcie a/alebo boli prerozdelené v rámci GR, a v prípade potreby budú doplnené zdrojmi, ktoré sa môžu prideliť riadiacemu GR v rámci ročného postupu prideľovania zdrojov a v závislosti od rozpočtových obmedzení.

3.2.3.1. Odhadované potreby ľudských zdrojov

* Návrh/iniciatíva si vyžaduje použitie týchto ľudských zdrojov:

*odhady sa vyjadrujú v jednotkách ekvivalentu plného pracovného času*

|  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- |
|  | | | | | Rok 2022 | Rok 2023 | Rok 2024 | Rok 2025 | Rok 2026 | Rok 2027 | SPOLU |
|  | | **□ Plán pracovných miest (úradníci a dočasní zamestnanci)** | | | | | | | | | |
| 20 01 02 01 (Ústredie a zastúpenia Komisie) | | | | | 5,4 | 2,7 | 2,7 | 0,45 | 0,45 | 0,45 | 12,15 |
| 20 01 02 03 (delegácie) | | | | |  |  |  |  |  |  |  |
| 01 01 01 01 (nepriamy výskum) | | | | |  |  |  |  |  |  |  |
| 01 01 01 11 (priamy výskum) | | | | |  |  |  |  |  |  |  |
| Iné rozpočtové riadky (uveďte) | | | | |  |  |  |  |  |  |  |
|  | |  | | | **□ Externí zamestnanci (ekvivalent plného pracovného času )[[43]](#footnote-44)** | | | | | | | |
| 20 02 01 (ZZ, VNE, DAZ z celkového finančného krytia) | | | | |  |  |  |  |  |  |  |
| 20 02 03 (ZZ, MZ, VNE, DAZ a PED v delegáciách) | | | | |  |  |  |  |  |  |  |
| **XX** 01 xx **yy zz [[44]](#footnote-45)** | | | ‒ ústredie | |  |  |  |  |  |  |  |
| – delegácie | |  |  |  |  |  |  |  |
| 01 01 01 02 (ZZ, DAZ, VNE – nepriamy výskum) | | | | |  |  |  |  |  |  |  |
| 01 01 01 12 (ZZ, VNE, DAZ – priamy výskum) | | | | |  |  |  |  |  |  |  |
| Iné rozpočtové riadky (uveďte) | | | | |  |  |  |  |  |  |  |
| **SPOLU** | | | | | 5,4 | 2,7 | 2,7 | 0,45 | 0,45 | 0,45 | 12,15 |

**XX** predstavuje príslušnú oblasť politiky alebo rozpočtovú hlavu.

Potreby ľudských zdrojov budú pokryté úradníkmi GR, ktorí už boli pridelení na riadenie akcie a/alebo boli interne prerozdelení v rámci GR, a v prípade potreby budú doplnené zdrojmi, ktoré sa môžu prideliť riadiacemu GR v rámci ročného postupu prideľovania zdrojov v závislosti od rozpočtových obmedzení.

Opis úloh, ktoré sa majú vykonať:

|  |  |
| --- | --- |
| Úradníci a dočasní zamestnanci | Riaditeľ riaditeľstva D: vykonávať dohľad nad operáciou a riadiť ju, spolupracovať s Radou a Parlamentom v súvislosti s prijatím tohto rozhodnutia a schválením memoranda o porozumení, rokovať s ukrajinskými orgánmi o memorande o porozumení, preskúmať správy, viesť služobné cesty a posudzovať pokrok pri dodržiavaní podmienenosti.  Vedúci oddelenia/zástupca vedúceho oddelenia, riaditeľstvo D: pomáhať riaditeľovi pri riadení operácie, spolupráci s Radou a Parlamentom v súvislosti s prijatím tohto rozhodnutia a so schválením memoranda o porozumení, pri rokovaniach s ukrajinskými orgánmi o memorande o porozumení a dohode o úverovom mechanizme (spolu s GR BUDG), pri preskúmavaní správ a posudzovaní pokroku pri dodržiavaní podmienenosti.  Ekonómovia, sektor makrofinančnej pomoci (riaditeľstvo D): pripraviť rozhodnutie a memorandum o porozumení, spolupracovať s orgánmi a medzinárodnými finančnými inštitúciami, uskutočňovať služobné cesty na účely preskúmania, pripravovať správy zamestnancov Komisie a postupy Komisie súvisiace s riadením pomoci, spolupracovať s externými odborníkmi v oblasti operatívneho posúdenia a hodnotenia *ex post*.  GR BUDG (oddelenia E1 a E3 pod dohľadom riaditeľa): pripraviť dohodu o úverovom mechanizme, rokovať o nej s ukrajinskými orgánmi a predložiť ju na schválenie príslušnými útvarmi Komisie a na podpis obidvomi stranami. Sledovať situáciu po nadobudnutí platnosti dohody o úverovom mechanizme. Pripraviť rozhodnutie (rozhodnutia) Komisie o prijímaní úverov, sledovať predkladanie žiadostí o finančné prostriedky, vybrať banky, pripravovať a realizovať transakcie financovania a vyplácať finančné prostriedky Ukrajine. Vykonávať činnosti back-office v nadväznosti na splatenie úveru (úverov). Vypracovať príslušné správy o týchto činnostiach. |
| Externí zamestnanci | – |

3.2.4. Súlad s platným viacročným finančným rámcom

Návrh/iniciatíva:

*  môže byť v plnej miere financovaná prerozdelením v rámci príslušného okruhu viacročného finančného rámca (VFR).

3.2.5. Príspevky od tretích strán

Návrh/iniciatíva:

*  nezahŕňa spolufinancovanie tretími stranami

Návrh zahŕňa príspevky členských štátov vo forme záruk, ktoré boli určené ako vhodný nástroj na poskytovanie ochrany nad rámec tvorby rezerv v rámci rozpočtu EÚ na úrovni 9 %. Odchylne od článku 211 ods. 1 prvého pododseku nariadenia o rozpočtových pravidlách by sa príspevky v rámci týchto záruk mali zahrnúť do sumy schváleného finančného záväzku. Výšky výziev na plnenie zo záruky by sa mali použiť na uspokojenie finančných záväzkov Únie vyplývajúcich z pôžičiek a na doplnenie spoločného rezervného fondu.

3.3. Odhadovaný vplyv na príjmy

 Návrh/iniciatíva nemá finančný vplyv.

1. Ukrajina oficiálne požiadala o členstvo v EÚ 28. februára 2022, štyri dni po ruskej invázii, a Európska rada jej 23. júna 2022 priznala štatút kandidátskej krajiny. [↑](#footnote-ref-2)
2. Ako Európskej komisii potvrdil MMF v liste s posúdením doručenom 3. júna 2022. [↑](#footnote-ref-3)
3. Po prvé NBU povolila bankám predávať bezhotovostnú cudziu menu na účely jej minimálne trojmesačného uloženia bez práva predčasného výberu. Po druhé boli stanovené prísnejšie limity na hotovostný výber cudzej meny kartou, ako aj na prevody a platby do zahraničia. Po tretie bol prijatý algoritmus na výpočet otvorených pozícií cudzích mien bánk, ktorý nadobudne účinnosť 1. augusta 2022. [↑](#footnote-ref-4)
4. Skupinu veriteľov Ukrajiny tvoria Francúzsko, Japonsko, Kanada, Nemecko, Spojené kráľovstvo a Spojené štáty americké. Pozorovateľmi skupiny sú Austrália, Belgicko, Brazília, Dánsko, Fínsko, Holandsko, Írsko, Izrael, Kórea, Nórsko, Rakúsko, Španielsko, Švédsko, Švajčiarsko a Taliansko. [↑](#footnote-ref-5)
5. Jedna splátka výnimočnej makrofinančnej pomoci vo výške 1 mld. EUR sa uskutočnila v dvoch tranžiach dva dni po sebe, aby sa optimalizovala priemerná úroková sadzba vypožičaných finančných prostriedkov. [↑](#footnote-ref-6)
6. Ukrajinské ministerstvo financií spolu s MMF očakáva, že rozpočtová podpora v štvrtom štvrťroku je dostatočne zabezpečená pevnými záväzkami darcov, ktoré o niečo presahujú sumu 2 mld. USD. [↑](#footnote-ref-7)
7. Prehľad zintenzívneného úsilia EÚ sa nachádza na webovom sídle <https://eu-solidarity-ukraine.ec.europa.eu/eu-assistance-ukraine_sk>. [↑](#footnote-ref-8)
8. Aj napriek tomu, že plneniu politických podmienok, ktoré sú súčasťou núdzovej makrofinančnej pomoci, bránia vojnové okolnosti, ukrajinským orgánom sa podarilo dosiahnuť pokrok pri plnení politických podmienok, ktoré sú súčasťou núdzovej makrofinančnej pomoci, ako je nedávne vymenovanie nového riaditeľa Špecializovanej protikorupčnej prokuratúry 28. júla. [↑](#footnote-ref-9)
9. [Rozhodnutie (EÚ) 2022/1201](https://eur-lex.europa.eu/eli/dec/2022/1201). [↑](#footnote-ref-10)
10. Nariadenie Rady (EÚ) 2020/672 z 19. mája 2020 o zriadení európskeho nástroja dočasnej podpory na zmiernenie rizík nezamestnanosti v núdzovej situácii (SURE) v dôsledku výskytu ochorenia COVID-19. [↑](#footnote-ref-11)
11. Rozhodnutie Európskeho parlamentu a Rady (EÚ) 2022/1201 z 12. júla 2022 o poskytnutí výnimočnej makrofinančnej pomoci Ukrajine (Ú. v. EÚ L 186, 13.7.2022, s. 1). [↑](#footnote-ref-12)
12. Rozhodnutie Európskeho parlamentu a Rady (EÚ) 2022/1201 z 12. júla 2022 o poskytnutí výnimočnej makrofinančnej pomoci Ukrajine (Ú. v. EÚ L 186, 13.7.2022, s. 1). [↑](#footnote-ref-13)
13. Ako Európskej komisii potvrdil MMF v liste s posúdením doručenom v júni 2022. [↑](#footnote-ref-14)
14. Záruka pre vonkajšiu činnosť sa vzťahuje na operácie EFSD+, na ktoré sa vzťahujú rozpočtové záruky, makrofinančná pomoc a úvery tretím krajinám uvedené v článku 10 ods. 2 nariadenia (Euratom) 2021/948. V článku 31 ods. 4 nariadenia o NDICI – Globálna Európa sa stanovuje maximálna výška operácií v rámci záruky pre vonkajšiu činnosť na 53 448 800 000 EUR a maximálna výška tvorby rezerv na 10 000 000 EUR. [↑](#footnote-ref-15)
15. Pozícia Európskeho parlamentu zo 16. februára 2022 (zatiaľ neuverejnená v úradnom vestníku) a rozhodnutie Rady z 21. februára 2022. [↑](#footnote-ref-16)
16. Dohoda o pridružení medzi Európskou úniou a Európskym spoločenstvom pre atómovú energiu a ich členskými štátmi na jednej strane a Ukrajinou na strane druhej ([Ú. v. EÚ L 161, 29.5.2014, s. 3](https://eur-lex.europa.eu/legal-content/SK/AUTO/?uri=OJ:L:2014:161:TOC)). [↑](#footnote-ref-17)
17. Rozhodnutie Európskeho parlamentu a Rady (EÚ) 2022/313 z 24. februára 2022 o poskytnutí makrofinančnej pomoci Ukrajine ([Ú. v. EÚ L 55, 28.2.2022, s. 4](https://eur-lex.europa.eu/eli/dec/2022/313/oj)). [↑](#footnote-ref-18)
18. Rozhodnutie Európskeho parlamentu a Rady (EÚ) 2022/1201 z 12. júla 2022 o poskytnutí výnimočnej makrofinančnej pomoci Ukrajine (Ú. v. EÚ L 186, 13.7.2022, s. 1). [↑](#footnote-ref-19)
19. Nariadenie Európskeho parlamentu a Rady (EÚ) č. 182/2011 zo 16. februára 2011, ktorým sa ustanovujú pravidlá a všeobecné zásady mechanizmu, na základe ktorého členské štáty kontrolujú vykonávanie vykonávacích právomocí Komisie (Ú. v. EÚ L 55, 28.2.2011, s. 13). [↑](#footnote-ref-20)
20. Nariadenie Európskeho parlamentu a Rady (EÚ) 2021/947 z 9. júna 2021, ktorým sa zriaďuje Nástroj susedstva a rozvojovej a medzinárodnej spolupráce – Globálna Európa, mení a zrušuje rozhodnutie Európskeho parlamentu a Rady č. 466/2014/EÚ a zrušuje nariadenie Európskeho parlamentu a Rady (EÚ) 2017/1601 a nariadenie Rady (ES, Euratom) č. 480/2009 (Text s významom pre EHP) (Ú. v. EÚ L 209, 14.6.2021, s. 1). [↑](#footnote-ref-21)
21. Nariadenie Rady (EÚ, Euratom) 2020/2093 zo 17. decembra 2020, ktorým sa stanovuje viacročný finančný rámec na roky 2021 až 2027 (Ú. v. EÚ L 433I, 22.12.2020, s. 11). [↑](#footnote-ref-22)
22. Rozhodnutie Rady 2014/335/EÚ, Euratom z 26. mája 2014 o systéme vlastných zdrojov Európskej únie (Ú. v. EÚ L 168, 7.6.2014, s. 105). [↑](#footnote-ref-23)
23. Rozhodnutie Európskeho parlamentu a Rady č. 466/2014/EÚ zo 16. apríla 2014, ktorým sa Európskej investičnej banke poskytuje záruka EÚ za straty z finančných operácií na podporu investičných projektov mimo Únie (Ú. v. EÚ L 135, 8.5.2014, s. 1). [↑](#footnote-ref-24)
24. Nariadenie Európskeho parlamentu a Rady (EÚ) 2021/947 z 9. júna 2021, ktorým sa zriaďuje Nástroj susedstva a rozvojovej a medzinárodnej spolupráce – Globálna Európa, mení a zrušuje rozhodnutie č. 466/2014/EÚ a zrušuje nariadenie Európskeho parlamentu a Rady (EÚ) 2017/1601 a nariadenie Rady (ES, Euratom) č. 480/2009 (Ú. v. EÚ L 209, 14.6.2021, s. 1). [↑](#footnote-ref-25)
25. Rozhodnutie Rady 2010/427/EÚ z 26. júla 2010 o organizácii a fungovaní Európskej služby pre vonkajšiu činnosť (Ú. v. EÚ L 201, 3.8.2010, s. 30). [↑](#footnote-ref-26)
26. ABM: riadenie podľa činností; ABB: zostavovanie rozpočtu podľa činností. [↑](#footnote-ref-27)
27. Podľa článku 58 ods. 2 písm. a) alebo b) nariadenia o rozpočtových pravidlách. [↑](#footnote-ref-28)
28. Ako sa uvádza v oznámení Komisie z 18. mája <https://ec.europa.eu/info/sites/default/files/ukraine-relief-reconstruction_en.pdf>. [↑](#footnote-ref-29)
29. DRP = diferencované rozpočtové prostriedky/NRP = nediferencované rozpočtové prostriedky. [↑](#footnote-ref-30)
30. EZVO: Európske združenie voľného obchodu. [↑](#footnote-ref-31)
31. Kandidátske krajiny a prípadne potenciálne kandidátske krajiny západného Balkánu. [↑](#footnote-ref-32)
32. Rozhodnutie (EÚ) 2022/1201. [↑](#footnote-ref-33)
33. Podľa oficiálnej rozpočtovej nomenklatúry. [↑](#footnote-ref-34)
34. Posilní sa z rozpočtového riadka 14 02 04 NDICI – Rezerva na vznikajúce výzvy a priority. [↑](#footnote-ref-35)
35. Posilní sa z rozpočtového riadka 14 02 04 NDICI – Rezerva na vznikajúce výzvy a priority. [↑](#footnote-ref-36)
36. Posilní sa z rozpočtového riadka 14 02 04 NDICI – Rezerva na vznikajúce výzvy a priority. [↑](#footnote-ref-37)
37. Suma tvorby rezerv na úvery v rámci makrofinančnej pomoci (9 %), ktorá sa má vyčleniť a zaplatiť do spoločného rezervného fondu v období 2021 – 2027, na základe prijatia ročných rozpočtov. [↑](#footnote-ref-38)
38. Suma tvorby rezerv na úvery v rámci makrofinančnej pomoci (9 %), ktorá sa má vyčleniť a zaplatiť do spoločného rezervného fondu v období 2021 – 2027, na základe prijatia ročných rozpočtov. [↑](#footnote-ref-39)
39. Technická a/alebo administratívna pomoc a výdavky na podporu vykonávania programov a/alebo akcií EÚ (pôvodné rozpočtové riadky „BA“), nepriamy výskum, priamy výskum. [↑](#footnote-ref-40)
40. Výstupy znamenajú dodané produkty a služby (napr.: počet financovaných výmen študentov, vybudované cesty v km atď.). [↑](#footnote-ref-41)
41. Ako je uvedené v bode 1.4.2. Špecifické ciele… [↑](#footnote-ref-42)
42. Technická a/alebo administratívna pomoc a výdavky na podporu vykonávania programov a/alebo akcií EÚ (pôvodné rozpočtové riadky „BA“), nepriamy výskum, priamy výskum. [↑](#footnote-ref-43)
43. ZZ = zmluvný zamestnanec; MZ = miestny zamestnanec; VNE = vyslaný národný expert; DAZ = dočasný agentúrny zamestnanec; PED = pomocný expert v delegácii. [↑](#footnote-ref-44)
44. Čiastkový strop pre externých zamestnancov financovaných z operačných rozpočtových prostriedkov (pôvodné rozpočtové riadky „BA“). [↑](#footnote-ref-45)